অ্যাঙ্গোলান স্বাধীনতা যুদ্ধ

**অ্যাঙ্গোলার স্বাধীনতা যুদ্ধ** (; ১৯৬১–১৯৭৪), যা **জাতীয় মুক্তির সশস্ত্র সংগ্রাম** (পর্তুগিজ: *Luta Armada de Libertação Nacional*) নামেও পরিচিত, অ্যাঙ্গোলার স্বাধীনতা যুদ্ধ ছিল পর্তুগালের বিরুদ্ধে স্থানীয় জাতীয়তাবাদী সংগঠনগুলোর মূলত  এমপিএলএ, ইউএনআইটিএ এবং  এফএনএলএ -এর একটি দীর্ঘস্থায়ী সংঘর্ষ। এই যুদ্ধের সূত্রপাত হয় অ্যাঙ্গোলীয়দের একটি বিদ্রোহ থেকে, যার মূল কারণ ছিল পর্তুগিজদের চাপিয়ে দেওয়া একফসলি কৃষি নীতি। মূলত, তখন বাধ্যতামূলকভাবে শুধু তুলা চাষ করতে বাধ্য করা হতো। ঔপনিবেশিক কর্তৃপক্ষের বিরুদ্ধে এই প্রতিরোধ আন্দোলন ছড়িয়ে পড়ার সাথে সাথে বিভিন্ন গোষ্ঠীর উত্থান ঘটে। তারা পর্তুগালের এই বিদেশি প্রদেশটির (ওভারসিজ প্রভিন্স) নিয়ন্ত্রণ কার হাতে থাকবে, তা নিয়ে নিজেদের মধ্যেই প্রতিদ্বন্দ্বিতায় জড়িয়ে পড়ে। এই লড়াইয়ে তিনটি প্রধান জাতীয়তাবাদী আন্দোলনের পাশাপাশি একটি বিচ্ছিন্নতাবাদী আন্দোলনও সক্রিয় ছিল।

১৯৭৪ সালের এপ্রিলে লিসবনে ‘কার্নেশন বিপ্লব’-এর মাধ্যমে পর্তুগালের ‘এস্তাদু নোভু’ একনায়কতন্ত্রের পতন ঘটলে এই যুদ্ধের অবসান হয়। নতুন সরকার ক্ষমতায় আসার পরপরই আফ্রিকান উপনিবেশগুলোতে সব ধরনের সামরিক কার্যক্রম বন্ধ করে দেয় এবং অবিলম্বে স্বাধীনতা প্রদানের ঘোষণা দেয়।

এই সংঘাতকে সাধারণত বৃহত্তর ‘পর্তুগিজ ঔপনিবেশিক যুদ্ধ’-এর একটি অংশ বা রণাঙ্গন হিসেবে দেখা হয়। উল্লেখ্য, এই বৃহত্তর যুদ্ধের আওতায় গিনি-বিসাউ এবং মোজাম্বিকের স্বাধীনতা যুদ্ধও অন্তর্ভুক্ত ছিল।

অ্যাঙ্গোলীয় বিদ্রোহীরা গেরিলা কৌশল অবলম্বন করে। এর জবাবে পর্তুগিজ সেনাবাহিনী ও নিরাপত্তা বাহিনী বিস্তীর্ণ অ্যাঙ্গোলার জনশূন্য গ্রামাঞ্চলে ছড়িয়ে থাকা সেই সশস্ত্র গোষ্ঠীগুলোকে দমনের জন্য পাল্টা অভিযান পরিচালনা করে। সংঘাতে জড়িত সব পক্ষের দ্বারাই বহু যুদ্ধাপরাধমূলক নৃশংসতা সংঘটিত হয়।

পর্তুগিজরা সরে যাওয়ার পর জাতীয়তাবাদী গোষ্ঠীগুলোর মধ্যে অ্যাঙ্গোলার ভেতরেই আবার সশস্ত্র সংঘাত শুরু হয়। পর্তুগিজ সরকার, অ্যাঙ্গোলার পূর্ণ স্বাধীনতার জন্য জাতীয় সংঘ (UNITA), অ্যাঙ্গোলার মুক্তির জন্য জনপ্রিয় আন্দোলন (MPLA), এবং অ্যাঙ্গোলার জাতীয় মুক্তি ফ্রন্ট (FNLA) আলভোর চুক্তিতে স্বাক্ষর করার মাধ্যমে ১৯৭৫ সালের জানুয়ারিতে যুদ্ধটি আনুষ্ঠানিকভাবে শেষ হয় । তবে বাস্তবে, ১৯৭৫ সালের মে মাসের মধ্যেই লুয়ান্ডা ও আশপাশের এলাকায় পুনরায় গৃহযুদ্ধ শুরু হয়।

## ভূখণ্ডের পটভূমি
১৪৮২ সালে নাবিক দিওগো কাঁওয়ের নেতৃত্বাধীন পর্তুগিজ জাহাজগুলো কঙ্গো রাজ্যে পৌঁছায়। পরবর্তী অভিযানগুলোর মাধ্যমে খুব অল্প সময়ের মধ্যেই দুই রাজ্যের মধ্যে বেশ ঘনিষ্ঠ সম্পর্ক গড়ে ওঠে। পর্তুগিজরা সেখানে আগ্নেয়াস্ত্রসহ বিভিন্ন প্রযুক্তি নিয়ে আসে এবং নতুন ধর্ম হিসেবে খ্রিস্টধর্মের প্রচলন করে। এর বিনিময়ে কঙ্গোর রাজা তাদের দাস, হাতির দাঁত এবং খনিজ সম্পদ সরবরাহ করতেন।

১৫৭৫ সালে পাউলো দিয়াস দে নোভাইশ ‘সাঁও পাওলো দা আসুনসাঁও দি লুয়ান্ডা’ নামে লুয়ান্ডা শহরটি প্রতিষ্ঠা করেন। তিনি প্রায় একশ’টি পরিবার ও চারশ’ সৈন্য নিয়ে সেখানে একটি সুরক্ষিত বসতি গড়ে তোলেন। ১৬০৫ সালে পর্তুগিজ রাজদরবার লুয়ান্ডাকে আনুষ্ঠানিক শহরের মর্যাদা প্রদান করে। এছাড়া পর্তুগিজরা বেনগুয়েলার মতো আরও বেশ কিছু বসতি, দুর্গ ও বন্দর প্রতিষ্ঠা ও রক্ষণাবেক্ষণ করত। মূলত ১৫৮৭ সালে একটি দুর্গ হিসেবে যাত্রা শুরু করে বেনগুয়েলা, যা পরবর্তীতে ১৬১৭ সালে শহরে রূপান্তরিত হয়।

পর্তুগিজদের প্রাথমিক আগমনের সময়কালটি স্থানীয় আফ্রিকান শাসকদের সঙ্গে যুদ্ধ, চুক্তি এবং বিভিন্ন বিরোধে ভরা ছিল। বিশেষ করে এনজিঙ্গা এমবান্দির মতো শাসকরা পর্তুগিজদের বিরুদ্ধে দৃঢ় প্রতিরোধ গড়ে তুলেছিলেন। তবে বর্তমানে আমরা যে অ্যাঙ্গোলা দেখি, তা পুরোপুরি নিজেদের নিয়ন্ত্রণে আনতে পর্তুগিজদের প্রকৃত লড়াই শুরু হয় ১৯শ শতকে, যা ১৯২০-এর দশকের আগ পর্যন্ত পুরোপুরি সম্পন্ন হয়নি।

১৮৩৪ সালে অ্যাঙ্গোলা এবং পর্তুগালের অন্যান্য অধিকৃত ভূখণ্ডকে ‘বিদেশি প্রদেশ’ হিসেবে মর্যাদা দেওয়া হয়। তখন থেকে পর্তুগিজ কর্তৃপক্ষের সরকারি অবস্থান ছিল যে, ইউরোপীয় পর্তুগালের মতোই অ্যাঙ্গোলা তাদের মূল ভূখণ্ডের অবিচ্ছেদ্য অংশ। তবে ১৯২৬ থেকে ১৯৫১ সালের মধ্যে অল্প সময়ের জন্য এই মর্যাদা স্থগিত রাখা হয় এবং সেই সময় প্রশাসনিক সুবিধার্থে অ্যাঙ্গোলাকে ‘উপনিবেশ’ হিসেবে শাসন করে বেশ কয়েকটি প্রদেশে ভাগ করা হয়েছিল। ১৯৫১ সালের ১১ই জুন পুনরায় তাদের প্রাদেশিক মর্যাদা ফিরিয়ে দেওয়া হয়। পরবর্তীতে ১৯৭১ সালে পর্তুগিজ সংবিধান সংশোধনের মাধ্যমে ধাপে ধাপে অ্যাঙ্গোলায় স্বায়ত্তশাসন কার্যকর করা হয়।

অ্যাঙ্গোলায় জনঘনত্ব বরাবরই খুব কম। ফ্রান্স ও জার্মানির সম্মিলিত আয়তনের চেয়েও বড় ভূখণ্ড থাকা সত্ত্বেও ১৯৬০ সালে অ্যাঙ্গোলার জনসংখ্যা ছিল মাত্র ৫০ লাখ; এর মধ্যে প্রায় ১,৮০,০০০ ছিল শ্বেতাঙ্গ, ৫৫,০০০ ছিল মিশ্র বংশোদ্ভূত এবং বাকিরা ছিল কৃষ্ণাঙ্গ। ১৯৭০-এর দশকে জনসংখ্যা বেড়ে দাঁড়ায় ৫৬.৫ লাখে; এর মধ্যে ৪,৫০,০০০ শ্বেতাঙ্গ, ৬৫,০০০ মিশ্র বংশোদ্ভূত এবং বাকিরা কৃষ্ণাঙ্গ। রাষ্ট্রবিজ্ঞানী জেরাল্ড বেন্ডার লিখেছেন—“…১৯৭৪ সালের শেষ নাগাদ অ্যাঙ্গোলার শ্বেতাঙ্গ জনসংখ্যা হবে আনুমানিক ৩,৩৫,০০০, তবে সাধারণভাবে যে সংখ্যাটি উল্লেখ করা হয় এটি তার সামান্য বেশি, কিন্তু মোটের হিসেবে প্রায় অর্ধেকের একটু বেশি।”

অ্যাঙ্গোলার প্রাদেশিক সরকারের প্রধান ছিলেন গভর্নর-জেনারেল। তাঁর হাতে নির্বাহী ও আইনপ্রণয়ন—উভয় ক্ষমতাই ন্যস্ত ছিল এবং তিনি পর্তুগালের সমুদ্রপার বিষয়ক মন্ত্রীর মাধ্যমে সরাসরি পর্তুগিজ সরকারের কাছে দায়বদ্ধ ছিলেন। তাঁকে সহায়তা করার জন্য একটি ক্যাবিনেট ছিল, যার নেতৃত্বে ছিলেন একজন সেক্রেটারি-জেনারেল (যিনি উপ-প্রধান হিসেবেও দায়িত্ব পালন করতেন)। এছাড়া বিভিন্ন দপ্তরের দায়িত্ব সামলানোর জন্য বেশ কয়েকজন প্রাদেশিক সচিব ছিলেন। প্রদেশে একটি আইন পরিষদও ছিল, যেখানে মনোনীত ও নির্বাচিত উভয় ধরনের সদস্যই থাকতেন। ১৯৬০ ও ১৯৭০-এর দশকে এই পরিষদের আইন প্রণয়নের ক্ষমতা ধাপে ধাপে বাড়ানো হয়। অবশেষে ১৯৭২ সালে এটি ‘অ্যাঙ্গোলার আইনসভা’ হিসেবে পূর্ণাঙ্গ রূপ পায়। পাশাপাশি একটি সরকার পরিষদ ছিল, যা গভর্নর-জেনারেলকে শাসনকার্য ও আইন প্রণয়নের বিষয়ে পরামর্শ দিত। প্রদেশের শীর্ষস্থানীয় সরকারি কর্মকর্তারা এই পরিষদের অন্তর্ভুক্ত ছিলেন।

পুলিশসহ অভ্যন্তরীণ নিরাপত্তার দায়িত্ব পালনকারী অন্যান্য বেসামরিক বাহিনী গভর্নর-জেনারেলের নিয়ন্ত্রণে থাকলেও তাঁর হাতে সরাসরি কোনো সামরিক কর্তৃত্ব ছিল না। সামরিক দায়িত্ব মূলত ‘অ্যাঙ্গোলার সশস্ত্র বাহিনীর সর্বাধিনায়কের’ ওপর ন্যস্ত ছিল, যিনি সরাসরি জাতীয় প্রতিরক্ষামন্ত্রী এবং সশস্ত্র বাহিনীর জেনারেল স্টাফের প্রধানের কাছে রিপোর্ট করতেন। তবে কিছু বিশেষ ক্ষেত্রে একই ব্যক্তিকে গভর্নর-জেনারেল এবং সর্বাধিনায়ক উভয় পদেই নিয়োগ দেওয়া হতো, যার ফলে তিনি একই সঙ্গে বেসামরিক ও সামরিক—দুই ধরনের দায়িত্বই পালন করতেন।

১৯৬১ সালে অ্যাঙ্গোলার স্থানীয় প্রশাসন ১৩টি জেলায় বিভক্ত ছিল: কাবিন্দা, কঙ্গো, লুয়ান্ডা, কুয়ানজা নর্তে, কুয়ানজা সুল, মালাঞ্জে, লুন্ডা, বেনগুয়েলা, হুয়াম্বো, বিয়ে-কুয়ান্দো-কুবাংগো, মোশিকো, মোচামেদেস এবং হুইলা। ১৯৬২ সালে কঙ্গো জেলাটি ভেঙে জাইরে ও উইজে জেলায় পরিণত হয়; একইভাবে বিয়ে-কুয়ান্দো-কুবাংগো জেলাটিও ভাগ হয়ে 'বিয়ে' এবং 'কুয়ান্দো-কুবাংগো'—এই দুই জেলায় রূপ নেয়। পরবর্তীতে ১৯৭০ সালে হুইলা জেলার দক্ষিণাঞ্চল নিয়ে ‘কুনেনে’ জেলা গঠন করা হয়। প্রতিটি জেলা পরিচালিত হতো একজন জেলা গভর্নরের নেতৃত্বে, যাঁকে সহায়তা করার জন্য একটি জেলা বোর্ড থাকত। পর্তুগিজ স্থানীয় সরকার ব্যবস্থা অনুযায়ী, জেলাগুলোকে আবার পৌরসভা এবং নাগরিক প্যারিশে ভাগ করা হয়েছিল। প্রতিটি পৌরসভা পরিচালিত হতো ‘ক্যামারা মিউনিসিপ্যাল’ বা পৌর পরিষদ এবং প্যারিশগুলো ‘জুন্তা দে ফ্রেগেসিয়া’ বা প্যারিশ বোর্ডের মাধ্যমে। যেসব অঞ্চলে তখনও কাঙ্ক্ষিত সামাজিক-অর্থনৈতিক উন্নয়ন পৌঁছায়নি, সেখানে পৌরসভা ও নাগরিক প্যারিশের পরিবর্তে সাময়িকভাবে ‘সার্কামস্ক্রিপশন’ বা প্রশাসনিক বৃত্ত এবং ‘পোস্ট’ ব্যবস্থা চালু ছিল। এগুলোর দায়িত্বে থাকতেন সরকারের নিযুক্ত একজন কর্মকর্তা, যাঁর হাতে বিস্তৃত ক্ষমতা ন্যস্ত থাকত। তিনি স্থানীয় শাসন, পুলিশি তদারকি, স্বাস্থ্যসেবা, অর্থনৈতিক ব্যবস্থাপনা ও কর আদায়ের পাশাপাশি বিচারিক দায়িত্বও পালন করতেন। এই সব প্রশাসনিক বৃত্তের প্রশাসক এবং পোস্টের প্রধানেরা ‘সিপাইও’ নামে পরিচিত স্থানীয় আদিবাসী পুলিশ বাহিনীকে নিয়ন্ত্রণ করতেন। এই ব্যবস্থায় ঐতিহ্যবাহী আদিবাসী রাজা, শাসক ও গোত্রপ্রধানদের কর্তৃত্ব বজায় রাখা হয়েছিল এবং তাদের এই কাঠামোর অংশ করা হয়েছিল। মূলত তারা প্রাদেশিক কর্তৃপক্ষ ও স্থানীয় জনগণের মধ্যে সংযোগকারী বা মধ্যস্থতাকারী হিসেবে কাজ করতেন।

## যুদ্ধরত পক্ষসমূহ
### পর্তুগিজ বাহিনী

এই সংঘাতে পর্তুগিজ বাহিনীর মূল শক্তির জায়গা ছিল তাদের নিয়মিত সেনাবাহিনী, পাশাপাশি নিরাপত্তা ও আধাসামরিক বাহিনী। ১৯৬৬ সালে কাবিন্দা উপকূলে তেল আবিষ্কৃত হওয়ার পর, এই তেল সম্পদ অ্যাঙ্গোলাসহ পর্তুগালের অন্যান্য উপনিবেশে স্বাধীনতাকামী আন্দোলন দমনের যুদ্ধের অর্থায়নে বড় ধরনের ভূমিকা রেখেছিল।

#### সশস্ত্র বাহিনী
অ্যাঙ্গোলায় স্থল, নৌ ও বিমান—এই তিন শাখার পর্তুগিজ সশস্ত্র বাহিনী সম্মিলিতভাবে ‘অ্যাঙ্গোলার সশস্ত্র বাহিনীর সর্বাধিনায়কের’ অধীনে ছিল। ১৯৬১ সালের ১৭ জুন পর্যন্ত আনুষ্ঠানিক কোনো সর্বাধিনায়ক নিযুক্ত ছিল না; যুদ্ধের শুরুর দিকে যৌথ কমান্ড কার্যত স্থলবাহিনীর কমান্ডাররাই পরিচালনা করতেন—যেমন জেনারেল মনতেইরো লিবোরিও (জুন ১৯৬১ পর্যন্ত) এবং সিলভা ফ্রেইরে (জুন–সেপ্টেম্বর ১৯৬১)। পরবর্তীতে পর্যায়ক্রমে ভেনানসিও দেসলাঁদেস (১৯৬১–১৯৬২; তিনি একই সঙ্গে গভর্নর-জেনারেলও ছিলেন), হোলবেচে ফিনো (১৯৬২–১৯৬৩), আন্দ্রাদে ই সিলভা (১৯৬৩–১৯৬৫), সোয়ারেস পেরেইরা (১৯৬৫–১৯৭০), কোস্তা গোমেশ (১৯৭০–১৯৭২), লুজ কুনিয়া (১৯৭২–১৯৭৪) এবং ফ্রাঙ্কো পিনহেইরো (১৯৭৪) এই দায়িত্ব পালন করেন। এদের মধ্যে লিবোরিও ছিলেন বিমানবাহিনীর, আর বাকি সবাই ছিলেন সেনাবাহিনীর সদস্য। সর্বাধিনায়ক একই সঙ্গে ‘যুদ্ধক্ষেত্র কমান্ডার’ হিসেবেও দায়িত্ব পালন করতেন এবং প্রদেশে মোতায়েন করা তিন বাহিনীর মধ্যে সমন্বয় সাধন করতেন; প্রতিটি বাহিনীর শাখাভিত্তিক কমান্ডাররা তাঁর সহকারী হিসেবে কাজ করতেন। সময়ের সাথে সাথে শাখাভিত্তিক কমান্ডের তুলনায় সর্বাধিনায়ক ও তাঁর স্টাফদের পরিচালনামূলক ক্ষমতা অনেক বেশি বৃদ্ধি পায়। ১৯৬৮ সালে ডেম্বোস বিদ্রোহ এলাকা দমনের জন্য ‘মিলিটারি এরিয়া ১’ সরাসরি সর্বাধিনায়কের নিয়ন্ত্রণে গঠন করা হয়। পরবর্তীতে ১৯৭০ সাল থেকে সব সামরিক অঞ্চলই তাঁর প্রত্যক্ষ নিয়ন্ত্রণে চলে আসে এবং তখন থেকেই পূর্বাঞ্চলীয় সামরিক অঞ্চলটি একটি যৌথ কমান্ডে পরিণত হয়।

যুদ্ধের শুরুতে অ্যাঙ্গোলায় পর্তুগিজ সশস্ত্র বাহিনীর মোট সদস্য ছিল মাত্র ৬,৫০০ জন। এর মধ্যে মাত্র ১,৫০০ জন বা ২৩ শতাংশ ছিল ইউরোপীয় পর্তুগাল থেকে আসা সৈন্য এবং বাকিরা স্থানীয়। তবে যুদ্ধের শেষ নাগাদ এই সংখ্যা বেড়ে ৬৫,০০০ ছাড়িয়ে যায়। সেসময় মোট বাহিনীর ৫৭.৬ শতাংশ ছিল পর্তুগালের মূল ভূখণ্ড থেকে আসা এবং বাকিরা স্থানীয় পর্যায়ের।

অ্যাঙ্গোলায় স্থলবাহিনী মূলত পর্তুগিজ সেনাবাহিনীর ৩য় সামরিক অঞ্চলের আওতাধীন ছিল (১৯৬২ সালে এর নাম পরিবর্তন করে ‘অ্যাঙ্গোলার সামরিক অঞ্চল’ বা RMA রাখা হয়)। কাগজে-কলমে এর অধীনে পাঁচটি আঞ্চলিক কমান্ড থাকার কথা থাকলেও, বাস্তবে সেগুলো তখন কার্যকর ছিল না। ১৯৫৩ সালে যখন এই ইউনিটগুলো বিন্যস্ত করা হয়, তখন অ্যাঙ্গোলায় অভ্যন্তরীণ সংঘাতের তেমন কোনো আশঙ্কা ছিল না। সেই সময় পর্তুগিজদের প্রধান সামরিক উদ্বেগ ছিল ইউরোপে ওয়ারশ প্যাক্টের বিরুদ্ধে সম্ভাব্য কোনো প্রচলিত যুদ্ধ।

আগেকার ঔপনিবেশিক সামরিক কাঠামোয় অভ্যন্তরীণ নিরাপত্তার জন্য ছোট ছোট কোম্পানি-আকারের ইউনিট পুরো অ্যাঙ্গোলাজুড়ে ছড়িয়ে ছিল। পরবর্তীতে এই কাঠামো পুনর্গঠন করে প্রচলিত সামরিক ধাঁচে সাজানো হয়। নতুন কাঠামোয় তিনটি পদাতিক রেজিমেন্ট এবং বিভিন্ন শাখার কয়েকটি ব্যাটালিয়ন তৈরি করা হয়, যেগুলোকে মূলত বড় বড় শহরে মোতায়েন রাখা হয়। এর মূল লক্ষ্য ছিল একটি অভিযাত্রী ‘ফিল্ড ডিভিশন’ গঠন করা, যাতে প্রয়োজনে অ্যাঙ্গোলা থেকেই সেই বাহিনীকে ইউরোপে পাঠিয়ে পর্তুগিজ বাহিনীকে শক্তিশালী করা যায়।

রেজিমেন্ট এবং অন্যান্য ইউনিটকে অনেক সময় শুধু ‘ক্যাডার’ শক্তি বা ন্যূনতম জনবল দিয়ে রাখা হতো; এগুলো মূলত স্থানীয়ভাবে নিয়োগকৃত কনস্ক্রিপ্ট বা নতুন সেনাসদস্যদের প্রশিক্ষণের কাজে ব্যবহৃত হতো। যুদ্ধের সময় এগুলোকেই স্থানীয় ফিল্ড ফোর্সে রূপান্তর করা হতো। এছাড়া পর্তুগালের মূল ভূখণ্ড থেকেও অতিরিক্ত ‘রিইনফোর্সমেন্ট’ বা শক্তিশালীকরণ ইউনিট এনে অ্যাঙ্গোলায় মোতায়েন করা হয়।

এই রিইনফোর্সমেন্ট ইউনিটগুলো ছিল সাময়িক। মূলত কনস্ক্রিপ্ট বা বাধ্যতামূলকভাবে নিয়োগপ্রাপ্ত সেনাদের দিয়ে গঠিত এসব ইউনিটে বেশিরভাগই থাকতেন কনিষ্ঠ কর্মকর্তা এবং নন-কমিশন্ড অফিসাররা। সাধারণত দুই বছরের দায়িত্ব পালন শেষে এসব ইউনিট ভেঙে দেওয়া হতো। এদের বড় একটি অংশ ছিল হালকা পদাতিক ব্যাটালিয়ন এবং স্বাধীন কোম্পানি, যাদের ‘কাসাদোরেস’ বলা হতো। এগুলো এমনভাবে তৈরি করা হয়েছিল যাতে বড় কোনো সহায়তা ছাড়াই স্বাধীনভাবে কাজ করতে পারে, তাই এদের লজিস্টিক বা প্রয়োজনীয় সাপোর্টের ব্যবস্থাও বেশ শক্তিশালী ছিল।

যুদ্ধক্ষেত্রে এই ইউনিটগুলোকে ‘গ্রিড’ বা নির্ধারিত এলাকা অনুযায়ী ছড়িয়ে দেওয়া হতো, যেখানে প্রতিটি ইউনিটের জন্য নির্দিষ্ট দায়িত্ব থাকত। সাধারণত একটি রেজিমেন্ট-আকারের ‘অগ্রুপামেন্টো’ (ব্যাটলগ্রুপ) একটি সেক্টরের দায়িত্বে থাকত। আবার এই সেক্টরগুলোকে ছোট ছোট সাব-সেক্টরে ভাগ করা হতো, যার দায়িত্বে থাকত একটি ‘কাসাদোরেস’ ব্যাটালিয়ন। এই ব্যাটালিয়নের অধীনে থাকা ফিল্ড কোম্পানিগুলো সাব-সেক্টরের বিভিন্ন অংশে ছড়িয়ে কাজ করত। ১৯৬২ সাল থেকে চারটি ‘ইন্টারভেনশন জোন’ (উত্তর, মধ্য, দক্ষিণ ও পূর্ব) তৈরি করা হয়, যেগুলোকে ১৯৬৭ সাল থেকে ‘সামরিক অঞ্চল’ নামে অভিহিত করা হয়; এর প্রতিটির অধীনে ছিল একাধিক সেক্টর। গেরিলা যুদ্ধের মাত্রা ছোট হওয়ায় ‘কাসাদোরেস’ কোম্পানিই প্রধান কৌশলগত ইউনিট হয়ে ওঠে। এদের প্রথাগত কাঠামো ছিল তিনটি রাইফেল প্লাটুন ও একটি সাপোর্ট প্লাটুন, কিন্তু অনেক ক্ষেত্রেই তা বদলে চারটি সমধর্মী ‘কমব্যাট গ্রুপ’-এর কাঠামো গ্রহণ করা হয়।

সেনাবাহিনীর নিয়মিত ইউনিটের পাশাপাশি আর্টিলারি, সাঁজোয়া রিকনেসাঁ, ইঞ্জিনিয়ারিং, যোগাযোগ, সিগন্যাল ইন্টেলিজেন্স, মিলিটারি পুলিশ এবং সার্ভিস সাপোর্ট ইউনিটও সক্রিয় ছিল। শুরুতে বিশেষ বাহিনীর মধ্যে ছিল ‘CTOE’, যারা মূলত গেরিলা যুদ্ধ এবং বিদ্রোহ দমনে বিশেষভাবে প্রশিক্ষিত ছিল। ১৯৬২ সালে এই বিশেষ প্রশিক্ষণ সব হালকা পদাতিক ইউনিটে ছড়িয়ে দেওয়ার লক্ষ্যে আলাদা কোম্পানিগুলোকে ভেঙে দেওয়া হয়েছিল, কিন্তু বাস্তবে তা তেমন কার্যকর হয়নি। পরবর্তীতে কম্যান্ডো বাহিনীসহ আরও বেশ কিছু নতুন বিশেষ ইউনিট গঠন করা হয়। কম্যান্ডো এবং নির্বাচিত কিছু ‘কাসাদোরেস’ ইউনিটকে স্থায়ী কোনো এলাকায় (গ্রিড) মোতায়েন না রেখে উচ্চতর কমান্ডের সরাসরি নিয়ন্ত্রণে রাখা হতো; তারা ‘মোবাইল ইন্টারভেনশন ইউনিট’ হিসেবে দায়িত্ব পালন করত। এছাড়া ১৯৬০-এর দশকের মাঝামাঝি সময়ে আরেকটি অপ্রচলিত বাহিনী হিসেবে ‘অ্যাঙ্গোলার ড্রাগুন’ নামে একটি ঘোড়াসওয়ার বিদ্রোহদমন ইউনিটও তৈরি করা হয়েছিল।

অ্যাঙ্গোলায় নৌবাহিনীর কার্যক্রম পরিচালিত হতো ‘নৌ-কমান্ড অব অ্যাঙ্গোলা’-র অধীনে। এর আওতায় ছিল জাইরে নদীতে টহলরত ‘জাইরে ফ্লোটিলা’ (ব্রাউন-ওয়াটার অপারেশন), নিয়মিত যাতায়াতকারী ফ্রিগেট বা করভেটের মতো নৌযান, মেরিন কোম্পানি এবং বিশেষ মেরিন ডিট্যাচমেন্ট। মেরিন কোম্পানিগুলো নৌ-স্থাপনা ও জাহাজ সুরক্ষায় নিয়মিত নৌ-পদাতিক হিসেবে কাজ করত। এছাড়া বিশেষ মেরিন বাহিনী ছিল মোবাইল ইউনিট হিসেবে দক্ষ, যারা মূলত উভচর আক্রমণে পারদর্শী ছিল। নৌবাহিনীর প্রাথমিক লক্ষ্য ছিল জাইরে নদীপথে উত্তর অ্যাঙ্গোলায় সীমান্ত পেরিয়ে গেরিলাদের অনুপ্রবেশ ঠেকানো। পরবর্তীতে তারা সমুদ্র উপকূল থেকে প্রায় ১,০০০ কিলোমিটার দূরের অভ্যন্তরীণ নদীগুলোতেও তাদের কার্যক্রম সম্প্রসারণ করে।

বিমানবাহিনীর কার্যক্রম ছিল পর্তুগিজ বিমানবাহিনীর ‘দ্বিতীয় বিমান অঞ্চল’-এর অধীনে, যার সদর দপ্তর ছিল লুয়ান্ডায়। তাদের একটি কেন্দ্রীয় ঘাঁটি ছিল লুয়ান্ডায় (এয়ার বেস ৯), এছাড়া দুটি সেক্টর ঘাঁটি ছিল—নেগাজে, উইজে (বেস-অ্যারোড্রোম ৩) এবং হেনরিক দে কারভালিও, লুন্ডা (বেস-অ্যারোড্রোম ৪)। সের্পা পিন্তু বা মেনোংগেতে (বেস-অ্যারোড্রোম ১০) চতুর্থ একটি ঘাঁটি নির্মাণাধীন ছিল, তবে যুদ্ধ শেষ হওয়ার আগেই তা সম্পন্ন হয়নি। এই ঘাঁটিগুলোর অধীনে অনেক স্যাটেলাইট এয়ারফিল্ড ছিল, যা মূলত যুদ্ধকৌশল পরিচালনা এবং বিকল্প অবতরণের কাজে ব্যবহৃত হতো। বিমানবাহিনী অনেক ক্ষেত্রে সেনাবাহিনীর গ্যারিসনগুলোর এয়ারফিল্ডও ব্যবহার করত এবং কোথাও কোথাও তাদের স্থায়ী বিমান ডিট্যাচমেন্টও মোতায়েন ছিল। বিমানবাহিনীর ‘প্যারাট্রুপার ব্যাটালিয়ন ২১’ মোবাইল ইন্টারভেনশন ইউনিট হিসেবে কাজ করত। যুদ্ধের শুরুতে তারা প্যারাশুটে নামলেও, পরবর্তীতে হেলিকপ্টারের মাধ্যমে ‘এয়ার অ্যাসল্ট’ বা আকাশপথে দ্রুত আক্রমণ চালানোর কাজে তাদের ব্যবহার করা হতো। এছাড়া স্থানীয় ফ্লাইং ক্লাবের বেসামরিক পাইলটদের নিয়ে একটি স্বেচ্ছাসেবী বিমান ইউনিট ছিল, যারা হালকা উড়োজাহাজের মাধ্যমে লজিস্টিক সাপোর্ট বা রসদ সরবরাহের কাজ করত।

যুদ্ধের শুরুতে অ্যাঙ্গোলায় বিমানবাহিনীর হাতে বিমানের সংখ্যা ছিল বেশ সীমিত। তাদের বহরে ছিল ২৫টি এফ-৮৪জি জেট ফাইটার-বোম্বার, ৬টি পিভি-২ হারপুন বোম্বার, ৬টি নরড নোরআটলাস পরিবহন বিমান, ৬টি অ্যালুয়েট-২ হেলিকপ্টার, ৮টি টি-৬ হালকা আক্রমণ বিমান এবং ৮টি অস্টার পর্যবেক্ষণ বিমান। ১৯৭০-এর দশকের শুরুর দিকে এই বহর কিছুটা বৃদ্ধি পায়। তখন তাদের হাতে ছিল ৪টি এফ-৮৪জি, ৬টি পিভি-২, ১৩টি নোরআটলাস/সি-৪৭/সি-৫৭ পরিবহন বিমান, ৩০টি অ্যালুয়েট-৩ ও পুমা হেলিকপ্টার, ১৮টি টি-৬ এবং ২৬টি ডর্নিয়ার ডো-২৭ পর্যবেক্ষণ বিমান। এতকিছুর পরও, বিশাল অ্যাঙ্গোলা ভূখণ্ড নিয়ন্ত্রণের তুলনায় বিমানের সংখ্যা সবসময়ই অপর্যাপ্ত ছিল। এছাড়া অনেক বিমানই ছিল বেশ পুরোনো, যেগুলোর রক্ষণাবেক্ষণ করা ছিল বেশ কষ্টসাধ্য। ১৯৬০-এর দশকের শেষদিক থেকে দক্ষিণ অ্যাঙ্গোলায় পর্তুগিজরা দক্ষিণ আফ্রিকার বিমানবাহিনীর কাছ থেকে হেলিকপ্টারসহ বিভিন্ন ধরনের সহায়তা পায়; এই কাজের জন্য দুটি যৌথ বিমান-সহায়তা কেন্দ্রও গড়ে তোলা হয়েছিল।

#### নিরাপত্তা বাহিনী
অ্যাঙ্গোলার নিরাপত্তা বাহিনীগুলো প্রদেশের গভর্নর-জেনারেলের অধীনে বেসামরিক প্রশাসনের মাধ্যমে পরিচালিত হতো। এই যুদ্ধে মূলত ‘পাবলিক সিকিউরিটি পুলিশ’ (পিএসপি) এবং পর্তুগালের গোপন ও সীমান্ত পুলিশ বাহিনী ‘পিআইডিই’ (যা ১৯৬৯ সালে নাম বদলে ‘ডিজিএস’ রাখা হয়) সক্রিয় ছিল। ষাটের দশকের মাঝামাঝি সময়ে এই বাহিনীগুলোতে আনুমানিক ১০,০০০ পিএসপি কনস্টেবল এবং ১,১০০ জন পিআইডিই এজেন্ট কর্মরত ছিল।

অ্যাঙ্গোলার ‘পিএসপি’ছিল মূলত ইউরোপীয় পর্তুগালের ধাঁচে গড়া ইউনিফর্মধারী এক ধরনের “প্রতিরোধমূলক পুলিশ” বাহিনী। তবে পর্তুগালের মতো শুধু বড় বড় শহরে সীমাবদ্ধ না থেকে, অ্যাঙ্গোলার এই বাহিনীটি গ্রামাঞ্চলসহ পুরো প্রদেশজুড়ে কাজ করত। লুয়ান্ডায় ছিল তাদের সদর দপ্তর বা জেনারেল কমান্ড; এছাড়া প্রতিটি জেলায় ছিল জেলা কমান্ড এবং পুরো এলাকা জুড়ে ছিল থানা ও আউটপোস্টের এক বিস্তৃত নেটওয়ার্ক। ইউরোপ থেকে আসা মোবাইল পুলিশ কোম্পানিগুলো দিয়ে অ্যাঙ্গোলার এই পিএসপি বাহিনীকে আরও শক্তিশালী করা হয়েছিল। খামার ও কৃষি কোম্পানিগুলোর সুরক্ষার জন্য পিএসপির অধীনে “রুরাল গার্ড” বা গ্রাম্য প্রহরী বাহিনীও ছিল। এছাড়া গ্রাম ও বিভিন্ন বসতির আত্মরক্ষার জন্য “জেলা মিলিশিয়া” বা স্থানীয় মিলিশিয়া বাহিনী গঠনের দায়িত্বও পিএসপির ওপর ন্যস্ত ছিল।

অ্যাঙ্গোলায় পিআইডিই মূলত একটি গোয়েন্দা সংস্থা হিসেবে কাজ করত। তাদের সাংগঠনিক কাঠামোর মধ্যে ছিল ডেলিগেশন, সাব-ডেলিগেশন, সীমান্ত পোস্ট এবং নজরদারি পোস্টের মতো শাখা। এছাড়া পিআইডিই ‘ফ্লেশাস’ নামে স্থানীয়দের নিয়ে একটি বিশেষ আধাসামরিক বাহিনী গড়ে তোলে এবং তা নিয়ন্ত্রণ করত। শুরুতে তাদের কেবল ‘ট্র্যাকার’ বা অনুসন্ধানকারী হিসেবে বিবেচনা করা হলেও, পরবর্তীতে তাদের কার্যকারিতার কারণে আক্রমণাত্মক অভিযানেও ব্যবহার করা শুরু হয়; এমনকি ‘ছদ্ম-সন্ত্রাসী’ অপারেশনেও তাদের কাজে লাগানো হতো।

#### আধাসামরিক ও অনিয়মিত বাহিনী
নিয়মিত সামরিক ও নিরাপত্তা বাহিনীর বাইরে আরও কিছু আধাসামরিক/অনিয়মিত বাহিনী ছিল—কিছু সামরিক কমান্ডের অধীনে, কিছু বেসামরিক কর্তৃপক্ষের অধীনে।

‘ওপিভিডিসিএ’ বা ‘ওপভিদকা’ (OPVDCA - Provincial Organization of Volunteers and Civil Defense of Angola) ছিল এক ধরনের মিলিশিয়া বাহিনী, যাদের কাজ ছিল অভ্যন্তরীণ নিরাপত্তা নিশ্চিত করা এবং বেসামরিক প্রতিরক্ষা বজায় রাখা। এটি সরাসরি গভর্নর-জেনারেলের অধীনে পরিচালিত হতো। যুদ্ধের শুরুতে এটি ‘কর্পস অব ভলান্টিয়ার্স’ বা স্বেচ্ছাসেবক বাহিনী হিসেবে গঠিত হয়। পরবর্তীতে ১৯৬২ সালে এর নাম পরিবর্তন করে রাখা হয় ‘প্রভিন্সিয়াল অর্গানাইজেশন অব ভলান্টিয়ার্স’, এবং ১৯৬৪ সালে এর সাথে বেসামরিক প্রতিরক্ষার দায়িত্ব যুক্ত হওয়ায় এটি ‘ওপিভিডিসিএ’ নাম ধারণ করে।এটি ছিল মূলত অংশকালীন স্বেচ্ছাসেবকদের একটি বাহিনী। শুরুতে এর সদস্যপদ প্রায় পুরোপুরি শ্বেতাঙ্গদের মধ্যে সীমাবদ্ধ থাকলেও, সময়ের সাথে সাথে এটি বহুজাতিক ও বহু বর্ণিল হয়ে ওঠে। যুদ্ধ চলাকালীন জননিরাপত্তা নিশ্চিত করা, যোগাযোগের লাইন পাহারা দেওয়া এবং গুরুত্বপূর্ণ স্থাপনাগুলো রক্ষার কাজে এদের ব্যবহার করা হতো। যুদ্ধের শেষ নাগাদ এই বাহিনীতে আনুমানিক ২০,০০০ স্বেচ্ছাসেবী যুক্ত ছিলেন।

সামরিক বাহিনীর নিয়ন্ত্রণে থাকা অনিয়মিত বাহিনীগুলোর মধ্যে ছিল ‘স্পেশাল গ্রুপ’ এবং ‘স্পেশাল ট্রুপস’। ‘জিই’ (GE) ছিল স্থানীয় স্বেচ্ছাসেবীদের নিয়ে গঠিত প্লাটুন-আকারের বিশেষ কমব্যাট গ্রুপ, যারা মূলত পূর্বাঞ্চলে কাজ করত এবং সাধারণত বিভিন্ন সেনা ইউনিটের সাথে সংযুক্ত থাকতো। ‘টিই’ (TE) বাহিনীটিও অনেকটা একই রকম ছিল, তবে তারা গঠিত হয়েছিল এফএনএলএ থেকে দলত্যাগ করা সদস্যদের নিয়ে এবং এরা কাবিন্দা ও উত্তর অ্যাঙ্গোলায় কাজ করত।বেসামরিক কর্তৃপক্ষের নিয়ন্ত্রণে ছিল ‘ফিএইস’ এবং ‘লেআইস’ নামে দুটি বাহিনী। ‘ফিএইস’ মূলত ছিল ‘ফ্রন্ট ফর কঙ্গোলিজ ন্যাশনাল লিবারেশন’ থেকে আসা নির্বাসিত কাটাঙ্গিজ জেন্ডার্মদের দল। মোবুতু শাসনের বিরোধী এই বাহিনীটি তিনটি ব্যাটালিয়নে সংগঠিত ছিল। অন্যদিকে, ‘লেআইস’ ছিল জাম্বিয়া থেকে আসা রাজনৈতিক নির্বাসিতদের নিয়ে গড়া একটি বাহিনী।

#### পর্তুগিজ সশস্ত্র বাহিনীতে জাতি ও জাতিগত পরিচয়ের প্রসঙ্গ

১৯০০ সাল থেকে ১৯৫০-এর দশকের শুরু পর্যন্ত পর্তুগিজরা তাদের আফ্রিকার উপনিবেশগুলোতে আলাদা এক ‘কলোনিয়াল আর্মি’ বা ঔপনিবেশিক বাহিনী রাখত, যার বড় একটি অংশ ছিল ‘কোম্পানিয়াস ইন্ডিজেনাস’ বা স্থানীয় কোম্পানি। বাহিনীর কর্মকর্তা এবং জ্যেষ্ঠ এনসিওরা আসতেন পর্তুগালের মূল ভূখণ্ডের সেনাবাহিনী থেকে। অন্যদিকে, কনিষ্ঠ এনসিওরা মূলত বিদেশি প্রদেশগুলোতে বসবাসকারী পর্তুগিজ সমাজ থেকে নিয়োগ পেতেন। সাধারণ সৈনিকদের মধ্যে কৃষ্ণাঙ্গ আফ্রিকান স্বেচ্ছাসেবী এবং বসতি স্থাপনকারী শ্বেতাঙ্গ কনস্ক্রিপ্টদের এক মিশ্রণ ছিল। তাত্ত্বিকভাবে কৃষ্ণাঙ্গ ‘আসিমিলাদোস’দেরও কনস্ক্রিপশনের আওতায় আনার সুযোগ ছিল, তবে বাস্তবে খুব সীমিত সংখ্যককেই সামরিক বাহিনীতে ডাকা হতো। ১৯৫১-এ আফ্রিকান ভূখণ্ডগুলোকে “উপনিবেশ” থেকে “বিদেশি প্রদেশ” হিসেবে পুনঃশ্রেণিবদ্ধ করলে কলোনিয়াল আর্মি আলাদা মর্যাদা হারিয়ে পর্তুগালের নিয়মিত বাহিনীতে একীভূত হয়; তবে নিয়োগনীতির ভিত্তি খুব একটা বদলায়নি।

মোজাম্বিকের ইতিহাসবিদ জোয়াঁও পাওলো বোর্গেশ কোয়েল্যোর মতে, পর্তুগিজ ঔপনিবেশিক সেনাবাহিনী জাতি ও জাতিগত পরিচয়ের ভিত্তিতে বিভক্ত ছিল। ১৯৬০ সাল পর্যন্ত সৈনিকদের মূলত তিনটি শ্রেণি ছিল: 'কমিশন্ড সৈনিক' (ইউরোপীয় ও আফ্রিকার শ্বেতাঙ্গরা), 'ওভারসিজ সৈনিক' (কৃষ্ণাঙ্গ আসিমিলাদোস বা সিভিলাইজাদোস), এবং 'নেটিভ সৈনিক' (ইনদিজেনাভ বা আদিবাসী ব্যবস্থাধীন আফ্রিকানরা)। যদিও ১৯৬০ সালের দিকে এদের নাম বদলে প্রথম, দ্বিতীয় ও তৃতীয় শ্রেণি রাখা হয়েছিল, কিন্তু কার্যত বিভাজনটি আগের মতোই রয়ে যায়। পরবর্তীতে গায়ের রঙ আর আনুষ্ঠানিক কোনো মানদণ্ড না থাকলেও বাস্তবে অবস্থার খুব একটা পরিবর্তন হয়নি—তবে ১৯৬০-এর দশকের শেষ দিক থেকে কৃষ্ণাঙ্গ সদস্যদের 'এনসাইন' পদে নিয়োগ দেওয়া শুরু হয়, যা ছিল কমিশন্ড অফিসারদের মধ্যে সর্বনিম্ন পদমর্যাদা।

সংখ্যাগত দিক থেকে দেখলে, ঔপনিবেশিক বাহিনীর মোট সদস্য সংখ্যার ৪১ শতাংশের বেশি কখনোই কৃষ্ণাঙ্গ সৈনিক ছিল না, যদিও যুদ্ধ শুরুর সময় এই হার ছিল মাত্র ১৮ শতাংশ। ঐতিহাসিক কোয়েল্যোর মতে, আফ্রিকান সৈনিকদের নিয়ে জ্যেষ্ঠ পর্তুগিজ কমান্ডারদের দৃষ্টিভঙ্গি ছিল একেকজনের একেক রকম। জেনারেল কোস্তা গোমেশ স্থানীয় জনগণের সাথে সম্পর্ক উন্নয়নের চেষ্টা করেছিলেন এবং তাঁর বিদ্রোহ দমন পরিকল্পনার অংশ হিসেবে আফ্রিকান ইউনিটগুলোকে কাজে লাগিয়েছিলেন। জেনারেল স্পিনোলা বরং এই আফ্রিকান সৈনিকদের রাজনৈতিক ও মনস্তাত্ত্বিক ফায়দা হাসিলের মাধ্যম হিসেবে ব্যবহার করতে চাইতেন। আর জেনারেল কাওলজা ছিলেন সবচেয়ে রক্ষণশীল; তিনি আফ্রিকান বাহিনীকে নিজের কঠোর নিয়ন্ত্রণের বাইরে দেখতে ভয় পেতেন। সর্বোপরি, আফ্রিকানদের “নীচ” ভাবার আদি বর্ণবাদী মানসিকতা থেকে তিনি খুব একটা বেরিয়ে আসতে পারেননি।

স্থানীয় আফ্রিকান সৈনিকদের শুরুর দিকে মূলত অধস্তন বা নন-কমিশন্ড পদে ব্যবহার করা হতো। তবে যুদ্ধ দীর্ঘায়িত হওয়ার সঙ্গে সঙ্গে কিছু স্থানীয় অ্যাঙ্গোলীয় জুনিয়র কমান্ড পর্যায়ে উন্নীত হন। দীর্ঘ ঔপনিবেশিক শাসন সত্ত্বেও পর্তুগাল তাদের বিদেশি বাহিনীতে কোনো স্থানীয় কৃষ্ণাঙ্গ ব্যক্তিকে গভর্নর, স্কুলপ্রধান, পুলিশ পরিদর্শক বা অধ্যাপক—এমনকি উচ্চপদস্থ কোনো কমান্ডার হিসেবেও নিয়োগ দিতে পারেনি।

দীর্ঘদিন ধরে পর্তুগিজ প্রশাসনের বৈষম্যমূলক শিক্ষানীতির কারণে স্থানীয়রা সমান সুযোগ থেকে বঞ্চিত ছিল। তবে ১৯৭০-এর দশকের শুরুর দিকে কর্তৃপক্ষ তাদের এই ভুল স্বীকার করে শিক্ষা ও প্রশিক্ষণের পেছনে ব্যয় বাড়াতে শুরু করে। এর ফলে ধীরে ধীরে উচ্চপদস্থ কৃষ্ণাঙ্গ পেশাজীবী ও সামরিক কর্মকর্তাদের একটি অংশ উঠে আসতে শুরু করে।

### জাতীয়তাবাদী ও বিচ্ছিন্নতাবাদী শক্তি
#### ইউপিএ/এফএনএলএ

১৯৫৪ সালের ৭ জুলাই ‘ইউনিয়ন অব দ্য পিপলস অব নর্দার্ন অ্যাঙ্গোলা’ নামে ইউপিএ গঠিত হয়, যার প্রতিষ্ঠাতা ছিলেন হোল্ডেন রোবের্তো। তিনি ছিলেন প্রাচীন কঙ্গো রাজবংশের একজন বংশধর। উত্তর অ্যাঙ্গোলায় জন্মগ্রহণ করলেও শৈশবের বেশির ভাগ সময় তিনি বেলজিয়ান কঙ্গোতে কাটিয়েছেন এবং সেখানকার স্থানীয় ঔপনিবেশিক প্রশাসনের অধীনে কাজ করেছেন। ১৯৫৮ সালে সংগঠনটি তাদের নাম পরিবর্তন করে ‘ইউনিয়ন অব দ্য পিপলস অব অ্যাঙ্গোলা’ রাখে। ১৯৬০ সালে হোল্ডেন রোবের্তো পর্তুগিজ বাহিনীর বিরুদ্ধে লড়াইয়ের জন্য এমপিএলএ-এর সাথে একটি চুক্তি করলেও, শেষ পর্যন্ত তিনি এককভাবেই লড়াই চালিয়ে যান। ১৯৬২ সালে ইউপিএ ‘ডেমোক্রেটিক পার্টি অব অ্যাঙ্গোলা’-র সাথে একীভূত হয়ে ‘ন্যাশনাল লিবারেশন ফ্রন্ট অব অ্যাঙ্গোলা’ গঠন করে। এই সংগঠনটি নিজেদের মার্কিনপন্থী ও সোভিয়েতবিরোধী শক্তি হিসেবে প্রতিষ্ঠিত করে। একই বছরে তারা ‘প্রবাসী বিপ্লবী সরকার’ বা জিআরএই গঠন করে।

ইউপিএ এবং পরবর্তীতে এফএনএলএ-এর প্রধান সামাজিক ভিত্তি ছিল বাকঙ্গো জাতিগোষ্ঠী। এদের বিচরণ ক্ষেত্র ছিল মূলত পুরনো কঙ্গো রাজ্যের ঐতিহাসিক অঞ্চলগুলো—অর্থাৎ উত্তর-পশ্চিম ও উত্তর অ্যাঙ্গোলা এবং ফরাসি ও বেলজিয়ান কঙ্গোর কিছু অংশ। তৎকালীন বেলজিয়ান কঙ্গোর (যা ১৯৭১ সাল থেকে জাইরে নামে পরিচিত) সাথে এদের বেশ ঘনিষ্ঠ যোগাযোগ ছিল। এই যোগাযোগের অন্যতম কারণ ছিল হোল্ডেন রোবের্তোর সাথে মোবুতু সেসে সেকোর ব্যক্তিগত বন্ধুত্ব ও আত্মীয়তার সম্পর্ক (মোবুতু ছিলেন রোবের্তোর শ্যালক)।

এফএনএলএ-র সশস্ত্র শাখা ছিল “ন্যাশনাল লিবারেশন আর্মি অব অ্যাঙ্গোলা”। তাদের ঘাঁটি ও প্রশিক্ষণ ছিল মূলত কঙ্গো/জাইরেতে; আলজেরিয়াও সমর্থন দেয়। অর্থায়নে যুক্তরাষ্ট্র বড় ভূমিকা রাখে; তারা নিজেদের কমিউনিজম-বিরোধী বললেও পূর্ব ইউরোপের দেশগুলো থেকেও অস্ত্র পেয়েছিল।

#### এমপিএলএ

১৯৫৬ সালে ‘পিএলইউএএ’ এবং ‘অ্যাঙ্গোলান কমিউনিস্ট পার্টি’ একীভূত হয়ে গঠিত হয় ‘পিপলস মুভমেন্ট ফর দ্য লিবারেশন অব অ্যাঙ্গোলা’ বা এমপিএলএ। এটি ছিল মূলত বামপন্থী মতাদর্শের একটি সংগঠন। এই দলে অ্যাঙ্গোলার মিশ্র-জাতিগোষ্ঠীর মানুষ, শ্বেতাঙ্গ বুদ্ধিজীবী এবং শহুরে অভিজাত শ্রেণির বেশ বড় একটি অংশ সক্রিয় ছিল। তাদের মূল ভিত্তি ছিল অ্যাম্বুন্দু জাতিগোষ্ঠী এবং লুয়ান্ডা, বেঙ্গো, কুয়ানজা নর্তে, কুয়ানজা সুল ও মালাঞ্জে প্রভৃতি জেলার বিভিন্ন জাতিগোষ্ঠীর মানুষ। সংগঠনটির নেতৃত্বে ছিলেন আগোস্তিনিউ নেতো (সভাপতি) এবং ভিরিয়াতো দা ক্রুজ (মহাসচিব); তাঁরা দুজনেই ছিলেন পর্তুগালে উচ্চশিক্ষিত শহুরে বুদ্ধিজীবী। আন্তর্জাতিক অঙ্গনে এমপিএলএ মূলত সোভিয়েত ইউনিয়ন ও কিউবার কাছ থেকে সবচেয়ে বেশি সমর্থন পেত। যুক্তরাষ্ট্রের সমর্থন পাওয়ার চেষ্টা তারা করেছিল, কিন্তু তা সফল হয়নি; কারণ যুক্তরাষ্ট্র তখন ইউপিএ বা এফএনএলএ-কে সমর্থন দিচ্ছিল।

এমপিএলএ-এর সশস্ত্র শাখার নাম ছিল ‘পিপলস আর্মি অব লিবারেশন অব অ্যাঙ্গোলা’ বা ইপিএলএ। সর্বোচ্চ পর্যায়ে এই বাহিনীতে প্রায় ৪,৫০০ যোদ্ধা ছিলেন, যারা বিভিন্ন সামরিক অঞ্চলে সংগঠিত হয়ে কাজ করতেন। এদের অস্ত্রশস্ত্র মূলত সোভিয়েত ইউনিয়ন থেকে জাম্বিয়া হয়ে সরবরাহ করা হতো। এই অস্ত্রভাণ্ডারে ছিল টোকারেভ পিস্তল, পিপিএস সাবমেশিনগান, সাইমোনভ স্বয়ংক্রিয় রাইফেল, কালাশনিকভ অ্যাসল্ট রাইফেল, মেশিনগান, মর্টার, আরপিজি এবং ট্যাংকবিধ্বংসী ও অ্যান্টি-পারসোনেল মাইন।

#### ইউএনআইটিএ

১৯৬৬ সালে এফএনএলএ-এর তৎকালীন ভিন্নমতাবলম্বী নেতা জোনাস সাভিম্বি গঠন করেন ‘ইউনিয়ন ফর দ্য টোটাল ইনডিপেনডেন্স অব অ্যাঙ্গোলা’ (ইউএনআইটিএ)। এর আগে সাভিম্বি ‘জিআরএই’-এর পররাষ্ট্রমন্ত্রী ছিলেন, কিন্তু সময়ের ব্যবধানে হোল্ডেন রোবের্তোর সঙ্গে তার বিরোধ তৈরি হয়। তিনি রোবের্তোর বিরুদ্ধে যুক্তরাষ্ট্রের সঙ্গে গোপন আঁতাত ও “সাম্রাজ্যবাদী নীতি” অনুসরণের অভিযোগ তোলেন। সাভিম্বি ছিলেন মধ্য ও দক্ষিণ অ্যাঙ্গোলার ওভিম্বুন্দু গোত্রের মানুষ এবং একজন ইভানজেলিক পাদ্রির সন্তান। তিনি ইউরোপীয় পর্তুগালে মেডিসিন নিয়ে পড়ার সুযোগ পেলেও শেষ পর্যন্ত ডিগ্রি সম্পন্ন করতে পারেননি। শুরুতে সংগঠনটি মাওবাদী মতাদর্শ অনুসরণ করত এবং চীন থেকে সমর্থন পেত; তবে ১৯৭৫ সালের পর তারা একটি বিস্তৃত কমিউনিজম-বিরোধী প্ল্যাটফর্মে নিজেদের অবস্থান পরিবর্তন করে।

ইউএনআইটিএ-এর সশস্ত্র শাখার নাম ছিল ‘ফালা’ বা ‘আর্মড ফোর্সেস অব লিবারেশন অব অ্যাঙ্গোলা’। তাদের যোদ্ধা সংখ্যা ছিল নগণ্য এবং অস্ত্রশস্ত্রের দিক থেকেও তারা ছিল বেশ দুর্বল। এই দুর্বলতার কারণে সাভিম্বি পর্তুগিজ কর্তৃপক্ষের সঙ্গে সমঝোতায় যেতে বাধ্য হন, যার ফলে তারা এমপিএলএ-এর বিরুদ্ধে লড়াইয়েই বেশি মনোযোগ দিতে শুরু করে।

যুদ্ধের সমাপ্তি পর্যায়ে তিনটি প্রধান জাতীয়তাবাদী আন্দোলনের মধ্যে একমাত্র ইউএনআইটিএ-ই অ্যাঙ্গোলার ভেতরে তাদের সক্রিয় বাহিনী ধরে রাখতে সক্ষম হয়েছিল। এর বিপরীতে অন্যান্য আন্দোলনের বাহিনীগুলো হয় পর্তুগিজদের হাতে ধ্বংস হয়ে গিয়েছিল, নতুবা তারা বহিষ্কৃত হয়েছিল।

#### এফএলইসি
১৯৬৩ সালে এমএলইসি, সিএইউএনসি এবং আলিয়ামার একীভূতকরণের মাধ্যমে ‘ফ্রন্ট ফর দ্য লিবারেশন অব দ্য এনক্লেভ অব কাবিন্দা’ বা এফএলইসি গঠিত হয়। অন্যান্য তিনটি আন্দোলনের মতো তারা সমগ্র অ্যাঙ্গোলার স্বাধীনতা চায়নি; বরং এফএলইসি-র মূল লক্ষ্য ছিল কাবিন্দাকে একটি আলাদা স্বাধীন রাষ্ট্র হিসেবে প্রতিষ্ঠিত করা। পর্তুগাল ক্ষমতা হস্তান্তর করার আগেও তাদের কিছু কার্যক্রম ছিল, তবে এফএলইসি-র বড় ধরনের সামরিক তৎপরতা মূলত এর পরেই শুরু হয়—যা ছিল মূলত অ্যাঙ্গোলার তৎকালীন সশস্ত্র ও নিরাপত্তা বাহিনীর বিরুদ্ধে। জাতীয়তাবাদী বা বিচ্ছিন্নতাবাদী গোষ্ঠীগুলোর মধ্যে এফএলইসি-ই সম্ভবত একমাত্র সংগঠন, যারা আজ পর্যন্ত তাদের গেরিলা যুদ্ধ চালিয়ে যাচ্ছে।
#### আরডিএল
১৯৭৩ সালে ড্যানিয়েল চিপেন্ডার নেতৃত্বে এমপিএলএ-এর মধ্যে ‘ইস্টার্ন রিভল্ট’ (আরডিএল) নামে একটি ভিন্নমতাবলম্বী শাখার সৃষ্টি হয়। এটি মূলত আগোস্তিনিউ নেতো-র রাজনৈতিক অবস্থানের বিরোধিতায় গঠিত হয়েছিল। প্রায় একই সময়ে ‘অ্যাকটিভ রিভল্ট’ নামে সংগঠনটির আরেকটি বিদ্রোহী শাখা বা গোষ্ঠীও আত্মপ্রকাশ করে

## যুদ্ধ-পূর্ব ঘটনা
### আন্তর্জাতিক রাজনীতি
১৯৪০-এর দশকের শেষভাগ এবং ১৯৫০-এর দশকে বিশ্বজুড়ে স্নায়ু যুদ্ধের উত্তাপ চলছিল। সেই সাথে এশিয়া ও আফ্রিকার ইউরোপীয় উপনিবেশগুলোতেও চলছিল দ্রুত রাজনৈতিক পরিবর্তনের জোয়ার, যাকে বলা হতো “উইন্ড অব চেঞ্জ”।

১৯৫৪ সালের অক্টোবরে আলজিয়ার্সে ধারাবাহিক বোমা বিস্ফোরণের মধ্য দিয়ে আলজেরীয় যুদ্ধের সূচনা হয়। ১৯৬২ সাল পর্যন্ত দীর্ঘস্থায়ী এই যুদ্ধে এক পর্যায়ে ফ্রান্স আলজেরিয়ায় ৪ লক্ষাধিক সৈন্য মোতায়েন করেছিল। পর্তুগিজরা তাদের নিজস্ব আফ্রিকান ভূখণ্ডে এ ধরনের সংঘাতের আশঙ্কায় অত্যন্ত সতর্ক ছিল এবং এই যুদ্ধের ঘটনাগুলো নিবিড়ভাবে পর্যবেক্ষণ করত। এমনকি ফরাসিদের বিদ্রোহ দমনের কৌশলগুলো শেখার জন্য তারা সেখানে পর্যবেক্ষক ও সামরিক প্রতিনিধিও পাঠায়।

১৯৫৫ সালে ইন্দোনেশিয়ার বান্দুং শহরে একটি সম্মেলন অনুষ্ঠিত হয়, যেখানে ২৯টি এশীয় ও আফ্রিকান দেশ অংশ নেয়; যার মধ্যে অনেক দেশই ছিল সদ্য স্বাধীন। এই সম্মেলন আফ্রো-এশীয় দেশগুলোর মধ্যে অর্থনৈতিক ও সাংস্কৃতিক সহযোগিতা জোরদার করে এবং ঔপনিবেশিকতা ও নব্য-ঔপনিবেশিকতার বিরুদ্ধে এক দৃঢ় অবস্থান নেয়। এটি পরবর্তীতে ‘জোট-নিরপেক্ষ আন্দোলন’-এর পথ তৈরিতে একটি গুরুত্বপূর্ণ পদক্ষেপ হিসেবে বিবেচিত হয়।

১৯৫৫ সালের ডিসেম্বরে পর্তুগাল আনুষ্ঠানিকভাবে জাতিসংঘের সদস্যপদ লাভ করে। এরপর জাতিসংঘের মহাসচিব পর্তুগালের কাছে জানতে চান যে, তাদের শাসনাধীন এমন কোনো ভূখণ্ড আছে কি না, যা “স্বশাসনহীন” হিসেবে তালিকাভুক্ত হতে পারে। কিন্তু পর্তুগালের সরকারি মতবাদ ছিল যে, তাদের সমুদ্রপারের প্রদেশগুলো মূল ইউরোপীয় পর্তুগালের মতোই দেশের অবিচ্ছেদ্য অংশ। তাই তারা জবাবে জানায়, তাদের এমন কোনো স্বশাসনহীন ভূখণ্ড নেই; ফলে জাতিসংঘ সনদের ৭৩ নম্বর অনুচ্ছেদ অনুযায়ী কোনো তথ্য দেওয়ার বাধ্যবাধকতাও তাদের ওপর বর্তায় না।

১৯৫৭ সালে কোয়ামে নক্রুমার নেতৃত্বে ঘানা (তৎকালীন ব্রিটিশ গোল্ড কোস্ট) আফ্রিকায় প্রথম ইউরোপীয় উপনিবেশ হিসেবে স্বাধীনতা অর্জন করে। এরপর ১৯৫৮ সালে তিনি “কনফারেন্স অব আফ্রিকান ইন্ডিপেনডেন্ট স্টেটস” আয়োজন করেন, যা ছিল মূলত একটি “আফ্রিকান বান্দুং”। নতুন স্বাধীন হওয়া রাষ্ট্রগুলোর জন্য একটি সম্মিলিত রাজনৈতিক অবস্থান তৈরি করাই ছিল এই সম্মেলনের মূল লক্ষ্য।

অ্যাঙ্গোলার উত্তর দিকের প্রতিবেশী সাবেক বেলজিয়ান কঙ্গো ১৯৬০ সালে স্বাধীনতা লাভ করে। দেশটি কঙ্গো প্রজাতন্ত্র (কঙ্গো-লিওপোল্ডভিল; পরে কঙ্গো-কিনশাসা; ১৯৭১ সালে নাম হয় জাইরে) নামে পরিচিত ছিল। এর প্রেসিডেন্ট ছিলেন জোসেফ কাসা-ভুবু এবং প্রধানমন্ত্রী ছিলেন প্যাট্রিস লুমুম্বা। স্বাধীনতার পরপরই দেশটিতে ভয়াবহ সহিংস অস্থিরতা শুরু হয়, যা ‘কঙ্গো সংকট’ নামে পরিচিত। শ্বেতাঙ্গ বাসিন্দারা আক্রমণের শিকার হওয়ায় ৮০,০০০-এর বেশি বেলজিয়ান নাগরিক দেশ ছাড়তে বাধ্য হন। মোয়িজ তশোম্বের নেতৃত্বে কাটাঙ্গা অঞ্চলটি বিচ্ছিন্ন হয়ে পড়ে। এই সংকট নিরসনে জাতিসংঘ ও বেলজিয়ান সামরিক বাহিনী হস্তক্ষেপ করে। অবশেষে ১৯৬৫ সালে মোবুতু সেসে সেকো ক্ষমতায় অধিষ্ঠিত হন।

১৯৬১ সালের ২০ জানুয়ারি জন এফ. কেনেডি যুক্তরাষ্ট্রের প্রেসিডেন্ট হিসেবে শপথ গ্রহণ করেন। তাঁর প্রশাসন আফ্রিকায় সোভিয়েত প্রভাব প্রতিরোধের লক্ষ্যে সেখানকার জাতীয়তাবাদী আন্দোলনগুলোকে সমর্থন দিতে শুরু করে। অ্যাঙ্গোলার ক্ষেত্রে যুক্তরাষ্ট্র সরাসরি ইউপিএ -কে সমর্থন দেয় এবং পর্তুগালের প্রতি বৈরী অবস্থান নেয়; এমনকি আফ্রিকায় পর্তুগিজদের কোনো মার্কিন অস্ত্র ব্যবহারে নিষেধাজ্ঞা আরোপ করে।

১৯৬৪ সালে কেনেথ কাউন্ডার নেতৃত্বে নর্দার্ন রোডেশিয়া স্বাধীনতা লাভ করে জাম্বিয়ায় পরিণত হয়। এর পর থেকে অ্যাঙ্গোলা প্রায় সম্পূর্ণভাবে পর্তুগাল-বিরোধী শাসনব্যবস্থার দেশগুলো দ্বারা পরিবেষ্টিত হয়ে পড়ে; ব্যতিক্রম ছিল কেবল দক্ষিণ-পশ্চিম আফ্রিকা।

### অভ্যন্তরীণ রাজনীতি ও অ্যাঙ্গোলীয় জাতীয়তাবাদের উত্থান

১৯৩৩ সালের ১৩ই জুন পাস হওয়া পর্তুগিজ ঔপনিবেশিক আইনটি মূল ভূখণ্ডের সঙ্গে বিদেশি ভূখণ্ডগুলোর সম্পর্ক নির্ধারণ করে দিয়েছিল, যা ১৯৫১ সাল পর্যন্ত কার্যকর ছিল। এই আইনে ১৯২০ ও ৩০-এর দশকের ইউরোপীয় ঔপনিবেশিক শক্তিগুলোর প্রচলিত সাম্রাজ্যবাদী দৃষ্টিভঙ্গির প্রতিফলন ঘটেছিল। এই আইন কার্যকর থাকাকালীন, ১৮৩৪ সাল থেকে বিদেশি ভূখণ্ডগুলো যে ‘প্রদেশ’ মর্যাদা পেয়ে আসছিল, তা হারিয়ে সেগুলো ‘উপনিবেশ’ হিসেবে চিহ্নিত হয়। সেই সঙ্গে পুরো বিদেশি সাম্রাজ্যকে আনুষ্ঠানিকভাবে ‘পর্তুগিজ ঔপনিবেশিক সাম্রাজ্য’ বলে অভিহিত করা হয়। আইনটিতে পরোক্ষভাবে ‘পর্তুগিজ শ্রেষ্ঠত্ববাদ’ স্বীকৃত ছিল। তাত্ত্বিকভাবে স্থানীয়রা বিশ্ববিদ্যালয়সহ সব ধরনের পড়াশোনার সুযোগ পেলেও, বাস্তবে গভীর সাংস্কৃতিক ও সামাজিক পার্থক্যের কারণে পরিস্থিতি ছিল স্পষ্টতই বৈষম্যমূলক।

সাম্রাজ্যবাদী এই আইনের বিরুদ্ধে অসন্তোষ ও বিরোধিতা ক্রমশ বাড়তে থাকে। ১৯৪৪ সালে সাবেক উপনিবেশ বিষয়ক মন্ত্রী জোসে ফেরেইরা বোসা আইনটি সংশোধনের একটি প্রস্তাব দেন। তিনি “উপনিবেশ” শব্দটি বাদ দিয়ে সেই পুরনো “বিদেশি প্রদেশ” মর্যাদা ফিরিয়ে আনার পক্ষে মত দেন। অবশেষে ১৯৫১ সালের ১১ই জুন, পর্তুগিজ জাতীয় পরিষদ সংবিধান সংশোধনের মাধ্যমে সেই ঔপনিবেশিক আইন বাতিল করে। এর ফলে সমস্ত বিদেশি ভূখণ্ডে পুনরায় “প্রদেশ” মর্যাদা বহাল করা হয়। ফলস্বরূপ, অ্যাঙ্গোলা আর ‘কলোনিয়া দে অ্যাঙ্গোলা’ (অ্যাঙ্গোলার উপনিবেশ) নামে নয়, বরং ‘প্রোভিন্সিয়া দে অ্যাঙ্গোলা’ (অ্যাঙ্গোলার প্রদেশ) হিসেবে আনুষ্ঠানিকভাবে পরিচিতি লাভ করে।

১৯৪৮ সালে অ্যাঙ্গোলীয় সংস্কৃতি প্রচারের জন্য ভিরিয়াতো দা ক্রুজ ও অন্যরা “মুভমেন্ট অব ইয়াং ইন্টেলেকচুয়ালস” গঠন করেন । জাতীয়তাবাদীরা জাতিসংঘে চিঠি পাঠিয়ে অ্যাঙ্গোলাকে জাতিসংঘ তত্ত্বাবধানে “প্রটেক্টোরেট” করার দাবি তোলে।

১৯৫০-এর দশকে আন্তোনিউ দে অলিভেইরা সালাজারের শাসনামলে অ্যাঙ্গোলাসহ পুরো “পর্তুগিজ আফ্রিকা” জুড়ে পর্তুগিজ বসতি স্থাপন বাড়ানোর একটি বড় উদ্যোগ নেওয়া হয়েছিল।

১৯৫৩ সালে অ্যাঙ্গোলার বিচ্ছিন্নতাবাদীরা ‘পিএলইউএএ’ প্রতিষ্ঠা করে, যা ছিল পর্তুগাল থেকে অ্যাঙ্গোলার স্বাধীনতার দাবি তোলা প্রথম রাজনৈতিক দল। এর পরের বছর, ১৯৫৪ সালে বাকঙ্গো জাতিগোষ্ঠীর জাতীয়তাবাদীরা বেলজিয়ান কঙ্গো ও অ্যাঙ্গোলা মিলে ‘ইউনিয়ন অব পিপলস অব নর্দার্ন অ্যাঙ্গোলা’ গঠন করে। তাদের মূল লক্ষ্য ছিল ঐতিহাসিক কঙ্গো রাজ্যের স্বাধীনতা পুনরুদ্ধার করা, যার সীমানার মধ্যে অ্যাঙ্গোলার বাইরের কিছু ভূখণ্ডও অন্তর্ভুক্ত ছিল।

১৯৫৫ সালে মারিও পিন্তু দে আন্দ্রাদে ও তাঁর ভাই জোয়াকিম ‘অ্যাঙ্গোলান কমিউনিস্ট পার্টি’ গঠন করেন। এর ঠিক পরের বছর, ১৯৫৬ সালের ডিসেম্বরে পিএলইউএএ এবং পিসিএ একীভূত হয়ে ‘এমপিএলএ’ গঠিত হয়। এই সংগঠনের নেতৃত্বে ছিলেন দা ক্রুজ, মারিও আন্দ্রাদে, ইলিদিও মাচাদো এবং লুসিও লারা। মূলত অ্যাম্বুন্দু জাতিগোষ্ঠী এবং লুয়ান্ডা শহর থেকে তারা ব্যাপক সমর্থন লাভ করেছিল।

১৯৫৯ সালের সেপ্টেম্বরে জেনারেল মনতেইরো লিবোরিও অ্যাঙ্গোলার স্থলবাহিনীর কমান্ড গ্রহণ করেন। তাঁর হাতে সর্বাধিনায়কের ক্ষমতাও ন্যস্ত ছিল এবং সংঘাত শুরু হওয়ার সময় তিনিই এই দায়িত্বে ছিলেন। ১৯৬০ সালের জানুয়ারিতে আলভারো সিলভা তাভারেস গভর্নর-জেনারেল হিসেবে দায়িত্ব গ্রহণ করেন। সংঘাত শুরুর সময়ে তিনিই এই পদে বহাল ছিলেন।

১৯৬১ সালের জানুয়ারিতে এনরিক গালভাঁও বিরোধী আন্দোলন ‘ডিআরআইএল’-এর সংশ্লিষ্ট একদল সদস্যকে নিয়ে পর্তুগিজ জাহাজ ‘সান্তা মারিয়া’ ছিনতাই করেন। তাঁর উদ্দেশ্য ছিল অ্যাঙ্গোলায় গিয়ে সালাজার-বিরোধী একটি বিদ্রোহী সরকার প্রতিষ্ঠা করা। তবে শেষ পর্যন্ত তিনি জাহাজটি নিয়ে ব্রাজিলের দিকে যেতে বাধ্য হন এবং রাজনৈতিক আশ্রয়ের বিনিময়ে যাত্রী ও নাবিকদের মুক্তি দেন।

বিদ্রোহ দমনে প্রশিক্ষিত বাহিনীর প্রয়োজনীয়তা অনুভব করে পর্তুগিজ সেনাবাহিনী ১৯৬০ সালের এপ্রিলে ‘স্পেশাল অপারেশনস ট্রুপস সেন্টার’ গঠন করে। এখানে বিশেষ বাহিনীর কোম্পানিগুলো (যা ‘স্পেশাল কাসাদোরেস’ নামে পরিচিত) প্রশিক্ষিত হতে শুরু করে। কঙ্গো সংকটের প্রেক্ষাপটে ১৯৬০ সালের জুনে প্রথম তিনটি বিশেষ ‘কাসাদোরেস কোম্পানি’-কে অ্যাঙ্গোলায় পাঠানো হয়। সাবেক বেলজিয়ান কঙ্গোর সীমান্তবর্তী অঞ্চল সুরক্ষাই ছিল তাদের প্রধান কাজ। এর মধ্যে প্রথম সিসিই ক্যাবিন্দায়, দ্বিতীয়টি তোতো/উইজে-তে এবং তৃতীয়টি মালাঞ্জে-তে মোতায়েন করা হয়েছিল।

### বাইশা দে কাসাঞ্জে বিদ্রোহ
অনেক লেখক এটিকে স্বাধীনতাযুদ্ধের “পূর্ববর্তী” ঘটনা হিসেবে দেখলেও, কেউ কেউ “বাইশা দে কাসাঞ্জে বিদ্রোহ” (যা ‘মারিয়ার যুদ্ধ’ নামেও পরিচিত) সংঘাতের সূচনা হিসেবে গণ্য করেন। এটি মূলত ছিল একটি শ্রমিক আন্দোলন। এর সাথে স্বাধীনতার দাবির সরাসরি সম্পর্ক ছিল না। মালাঞ্জে জেলার এই বাইশা দে কাসাঞ্জে ছিল এক সমৃদ্ধ কৃষি অঞ্চল। সাবেক বেলজিয়ান কঙ্গোর সীমান্তঘেঁষা। ভৌগোলিকভাবে এটি পর্তুগালের মূল ভূখণ্ডের সমতুল্য আয়তনের এবং অ্যাঙ্গোলার তুলা উৎপাদনের প্রধান উৎস ছিল। এই তুলাখেতগুলো নিয়ন্ত্রণ করত ‘কোটোনাং’ অর্থাৎ অ্যাঙ্গোলার জেনারেল তুলা কোম্পানি যার একটি বড় অংশ বেলজিয়ান পুঁজিতে পরিচালিত হতো। কোম্পানিটি প্রচুর স্থানীয় শ্রমিক নিয়োগ করেছিল। এই অঞ্চলের উন্নয়নে তাদের ভূমিকা থাকলেও, শ্রমিকদের কর্মপরিবেশ ও শ্রমআইন লঙ্ঘনের অভিযোগ নিয়মিত উঠত। পর্তুগিজ কর্তৃপক্ষ এ নিয়ে তদন্ত করলেও, বাস্তবে কোনো কার্যকর পদক্ষেপ নিতে ব্যর্থ হয়েছিল।

কোটোনাং নিয়ে অসন্তোষের জেরে ১৯৬০ সালের ডিসেম্বরে শ্রমিকরা ভালো কর্মপরিবেশ ও বর্ধিত মজুরির দাবিতে ধর্মঘট শুরু করে। এই ক্ষোভকে কাজে লাগিয়ে কঙ্গোর পিএসএ থেকে আসা অনুপ্রবেশকারী প্রচারকরা স্থানীয়দের বিদ্রোহের দিকে ঠেলে দেয়। সে সময় ওই অঞ্চলে পর্তুগিজ বাহিনীর একমাত্র ইউনিট ছিল ৩য় ‘কাসাদোরেস’ কোম্পানি (৩য় CCE), যাদের মূল কাজ ছিল সীমান্ত টহল ও সুরক্ষা নিশ্চিত করা। স্থানীয় শ্বেতাঙ্গরা নিরাপত্তার অভাব নিয়ে অভিযোগ জানালেও, মালাঞ্জে জেলার গভর্নর জুলিও মন্টেইরো যিনি নিজে মিশ্র-জাতিসত্তার কেপ ভার্দে-বাসী ছিলেন, বিদ্রোহীদের বিরুদ্ধে অভিযানের অনুমতি দেননি। এমনকি শ্বেতাঙ্গদের আত্মরক্ষার জন্য অস্ত্র কেনার অনুমতিও তিনি আটকে রেখেছিলেন। ৯ থেকে ১১ জানুয়ারি ১৯৬১ পরিস্থিতির দ্রুত অবনতি ঘটে। এ সময় একজন মিশ্র-জাতিসত্তার কোটোনাং ফোরম্যান খুন হন এবং শত শত বিদ্রোহী ৩য় CCE-এর একটি টহল দলকে ঘিরে ফেলে। অবশেষে ২ ফেব্রুয়ারি বিদ্রোহী ও নিরাপত্তা বাহিনীর মধ্যে সরাসরি সংঘর্ষ শুরু হয় এবং প্রথম গুলি বর্ষণের ঘটনায় ১১ জন নিহত হয়। এরপর বিদ্রোহ পুরো মালাঞ্জে জেলায় ছড়িয়ে পড়ে এবং পার্শ্ববর্তী জেলাগুলোতেও তা ছড়িয়ে পড়ার আশঙ্কা দেখা দেয়। বিদ্রোহী নেতারা তাদের অনুসারীদের কুসংস্কারাচ্ছন্ন বিশ্বাসের সুযোগ নিয়ে প্রচার চালায় যে, পর্তুগিজদের গুলি আসলে “পানি”, যা তাদের কোনো ক্ষতি করতে পারবে না। এই অন্ধ বিশ্বাসে উদ্বুদ্ধ হয়ে বিদ্রোহীরা ম্যাচেট (বড় ছুরি) ও ‘কানহানগুলোস’ (ঘরে তৈরি শটগান) হাতে খোলা মাঠে দল বেঁধে সৈন্যদের ওপর ঝাঁপিয়ে পড়ে। আত্মরক্ষার তোয়াক্কা না করে এভাবে আক্রমণ চালানোয়, সৈন্যদের গুলিতে তারা একের পর এক লুটিয়ে পড়তে থাকে।

এত বড় অঞ্চলে বিদ্রোহ সামলাতে ৩য় CCE যথেষ্ট না হওয়ায় লুয়ান্ডার ৩য় সামরিক অঞ্চলের কমান্ড একটি বড় অপারেশন সাজায়। মেজর রেবোচো ভাজের নেতৃত্বে লুয়ান্ডা ইনফ্যান্ট্রি রেজিমেন্ট থেকে একটি অস্থায়ী ব্যাটালিয়ন গঠন করা হয়—যাতে ৩য় CCE, লুয়ান্ডায় থাকা ৪র্থ CCE এবং মূল ভূখণ্ড থেকে অ্যাঙ্গোলায় আসতে থাকা ৫ম CCE অন্তর্ভুক্ত ছিল। ৪ ফেব্রুয়ারি লুয়ান্ডায় যখন কারাগার ও পুলিশ স্থাপনাগুলোতে হামলার মাধ্যমে বিদ্রোহ শুরু হয়, তখন ৪ নম্বর ‘সিপিসিই’ (CCE) ইউনিটের সেনারা মালাঞ্জে যাওয়ার উদ্দেশ্যে মাত্র ট্রেনে উঠছিলেন। লুয়ান্ডায় সেনা ইউনিটের সংকট থাকা সত্ত্বেও জেনারেল লিবোরিও তাঁর সিদ্ধান্ত পরিবর্তন করেননি এবং ৪ নম্বর ইউনিটকে মালাঞ্জেই পাঠান। ৫ ফেব্রুয়ারি সেখানে পৌঁছে ওই অস্থায়ী ব্যাটালিয়নটি পর্যায়ক্রমে বিদ্রোহ দমনে কাজ শুরু করে।

স্থলবাহিনীকে বিমানবাহিনীর পক্ষ থেকে ‘অস্টার’ (Auster) পর্যবেক্ষণ বিমান এবং ‘পিভি-২’ (PV-2) আক্রমণ বিমানের মাধ্যমে সহায়তা দেওয়া হয়। ১১ ফেব্রুয়ারির মধ্যে ওই অঞ্চল পুরোপুরি নিয়ন্ত্রণে আসে। ১৬ ফেব্রুয়ারি ৫ নম্বর ‘সিপিসিই’ (CCE) ইউনিট পৌঁছালে ব্যাটালিয়নটি পূর্ণ শক্তি অর্জন করে (ততদিন তাদের লুয়ান্ডায় সংরক্ষিত রাখা হয়েছিল)। অবশেষে ২৭ ফেব্রুয়ারি বাইশা দো কাসাঞ্জেকে আনুষ্ঠানিকভাবে ‘শান্ত’ ঘোষণা করা হয়। পর্তুগাল-বিরোধী পক্ষ দাবি করে যে, দমন অভিযানে পর্তুগিজরা গ্রামগুলোতে বোমাবর্ষণ করে ‘ন্যাপালম’ ব্যবহার করেছে এবং এতে ৪০০ থেকে ৭,০০০ জন স্থানীয় মানুষ প্রাণ হারিয়েছেন। তবে পর্তুগিজ সামরিক প্রতিবেদন অনুযায়ী, ন্যাপালম ব্যবহারের অভিযোগ অস্বীকার করা হয় এবং সেখানে নিহতের সংখ্যা ৩০০-এর কম এবং আহতের সংখ্যা ১০০ জন বলে জানানো হয় (যাঁদের মালাঞ্জে হাসপাতালে চিকিৎসা দেওয়া হয়েছিল)। পর্তুগিজ বাহিনীর পক্ষে ২ জন নিহত এবং ৪ জন আহত হওয়ার তথ্য পাওয়া যায়।

বিদ্রোহ দমনের পর সামরিক কর্তৃপক্ষ সরকারকে চাপ দেয় যাতে কোটোনাং শ্রমিকদের কর্মপরিবেশ উন্নত করা হয়। গভর্নর-জেনারেল সিলভা তাভারেস পরিস্থিতি স্বাভাবিক করতে কার্যকর পদক্ষেপ নেন এবং ১৯৬১ সালের ২ মে তুলা চাষ সংক্রান্ত শ্রমআইনে প্রয়োজনীয় পরিবর্তন আনা হয়। এই সংস্কারগুলো শ্রমিক অসন্তোষ কমাতে সফল হয়েছিল বলে জানা যায়; এমনকি ১৫ মার্চ ১৯৬১-এর ইউপিএ হামলার সময়ও বাইশা দে কাসাঞ্জে অঞ্চলটি তুলনামূলকভাবে শান্ত ছিল।

### লুয়ান্ডায় ৪ ও ১০ ফেব্রুয়ারির ঘটনা
৪ ও ১০ ফেব্রুয়ারি ১৯৬১–এর ঘটনাগুলোর সত্যতা নিয়ে নানা পক্ষের প্রচার, পাল্টা প্রচার ও পরস্পরবিরোধী তথ্যের কারণে আজও বিষয়টি অনেকটাই অস্পষ্ট।

১৯৬১ সালের ৪ ফেব্রুয়ারি ভোরে—যখন লুয়ান্ডা বিদেশি সাংবাদিকদের ভিড়ে ঠাসা এবং বাইশা দে কাসাঞ্জে বিদ্রোহ চরমে, তখনই একটি বড় ঘটনা ঘটে। গুঞ্জন ছিল যে, ছিনতাই হওয়া জাহাজ ‘সান্তা মারিয়া’ অ্যাঙ্গোলায় আসতে পারে। সেই উত্তেজনাকর পরিস্থিতিতে একদল কৃষ্ণাঙ্গ কর্মী (যাদের অনেকের হাতে ছিল ম্যাচেট) পিএসপি-এর টহল গাড়িতে অতর্কিত হামলা চালায়। এরপর তারা সাঁও পাওলো সিভিল জেল, মিলিটারি ডিটেনশন হাউস এবং পিএসপি মোবাইল কোম্পানির ব্যারাকে আক্রমণ করে—যাদের মূল উদ্দেশ্য ছিল রাজনৈতিক বন্দিদের মুক্ত করা। তবে বিমানবন্দর, জাতীয় বেতার কেন্দ্র, ডাকঘর এবং সামরিক ব্যারাকের মতো গুরুত্বপূর্ণ স্থাপনাগুলোতে তাদের হামলা সফল হয়নি। আক্রমণকারীর সংখ্যা নিয়ে বিভিন্ন তথ্যে ৫০ থেকে শুরু করে কয়েকশো পর্যন্ত উল্লেখ করা হয়েছে। তারা টহল গাড়ির পুলিশ সদস্যদের হত্যা করে তাঁদের অস্ত্র কেড়ে নেয়, কিন্তু স্থাপনাগুলোর ওপর চালানো আক্রমণগুলো ব্যর্থ হয় এবং তারা কোনো বন্দিকেই মুক্ত করতে পারেনি। এই সহিংসতায় নিরাপত্তা বাহিনীর ৭ জন সদস্য নিহত হন, যার মধ্যে ছিলেন ৫ জন শ্বেতাঙ্গ ও ১ জন কৃষ্ণাঙ্গ পুলিশ কনস্টেবল এবং ১ জন শ্বেতাঙ্গ সেনা কর্পোরাল। এছাড়া আরও অনেকে গুরুতর আহত হন। অন্যদিকে, হামলাকারীদের মধ্যে নিহতের সংখ্যা ২৫ থেকে ৪০ জন বলে বিভিন্ন সূত্রে জানানো হয়েছে।

এমপিএলএ দীর্ঘদিন ধরে দাবি করে আসছে যে, এই আক্রমণের মূল হোতা ছিল তারাই। তবে এই দাবি নিয়ে বিতর্ক রয়েছে। কিছু সূত্রে বলা হয়েছে, এই হামলার পেছনে ছিলেন অ্যাঙ্গোলীয় জাতীয়তাবাদী যাজক মানুয়েল দাস নেভেস, যিনি একজন মিশ্র-জাতিসত্তার মানুষ ছিলেন। ধারণা করা হয়, গোয়েন্দা সংস্থা পিআইডিই-এর কাছেও এমন তথ্য ছিল; যার ফলে তাকে গ্রেপ্তার করে পর্তুগালের মূল ভূখণ্ডে পাঠিয়ে দেওয়া হয় এবং একটি ধর্মীয় প্রতিষ্ঠানে অন্তরীণ করে রাখা হয়।

৫ ফেব্রুয়ারি নিহত পুলিশ সদস্যদের আবেগঘন অন্ত্যেষ্টিক্রিয়ায় হাজার হাজার মানুষ অংশ নেন, যাদের অধিকাংশই ছিলেন লুয়ান্ডার শ্বেতাঙ্গ বাসিন্দা। অন্ত্যেষ্টিক্রিয়ার সময় দাঙ্গা ছড়িয়ে পড়ে এবং এতে আরও অনেকের প্রাণহানি ঘটে। এই দাঙ্গার বর্ণনা নিয়ে মতভেদ প্রবল। পর্তুগাল-বিরোধী ভাষ্য অনুযায়ী, নিহত পুলিশদের মৃত্যুর প্রতিশোধ নিতে শ্বেতাঙ্গরা দাঙ্গা শুরু করে এবং লুয়ান্ডার কৃষ্ণাঙ্গ অধ্যুষিত বস্তিগুলোতে (মুসেকেস) নির্বিচারে হামলা চালায়। ই দৃষ্টিভঙ্গি অনুসারে, ঘটনাটি ছিল শ্বেতাঙ্গ অধিবাসী ও নিরাপত্তা বাহিনীর দ্বারা সংগঠিত একটি ‘গণহত্যা’, যেখানে শত শত কৃষ্ণাঙ্গ অ্যাঙ্গোলীয় নাগরিক নিহত হন। এই ব্যাখ্যার সারসংক্ষেপ হিসেবে জন মার্কামকে উদ্ধৃত করা হয়:

অন্যদিকে, কিছু সূত্র দাবি করে যে “গণহত্যা”-র এই বর্ণনাটি আসলে পর্তুগাল-বিরোধী একটি প্রচার। তাদের মতে, ওই দাঙ্গায় নিহতের সংখ্যা ছিল মাত্র ১৯ জন। এই বর্ণনায় বলা হয়, কবরস্থানের বাইরে থেকে গুলির শব্দ আসার সাথে সাথেই মানুষের মধ্যে আতঙ্ক ছড়িয়ে পড়ে; সেই হুড়োহুড়ি আর এলোপাথাড়ি গোলাগুলিতে ১৯ জন নিহত হন এবং অনেকেই আহত হন। পরবর্তীকালে এই ঘটনাকেই “শত শত নিহত” হিসেবে বাড়িয়ে একধরনের ‘মিথ’ তৈরি করা হয়। আন্তোনিও লোপেজ পাইরেস নুনেসের বক্তব্যের সারমর্ম নিচে দেওয়া হলো:

১০ ফেব্রুয়ারি সাও পাওলো কারাগারে একই ধরনের আরেকটি হামলা হয়। এবার নিরাপত্তা বাহিনী বেশি প্রস্তুত ছিল; তাদের কেউ নিহত হয়নি; তবে ২২ জন আক্রমণকারী নিহত হয়। ধারণা করা হয় আরও কিছু হামলা পরিকল্পিত ছিল, কিন্তু নিরাপত্তা বাহিনী আগেই জেনে তা ভণ্ডুল করে।

## সংঘাতের ধারা
### সংঘাতের সূচনা

১৯৬১ সালের ৫ মার্চ হোল্ডেন রোবের্তোর নেতৃত্বে ‘ইউনিয়ন অব পিপল্‌স অব অ্যাঙ্গোলা’ (ইউপিএ) তাদের ঘাঁটি কঙ্গো-লিওপল্ডভিল (তৎকালীন সাবেক বেলজিয়ান কঙ্গো) থেকে উত্তর অ্যাঙ্গোলায় অনুপ্রবেশ শুরু করে। প্রায় ৪,০০০ থেকে ৫,০০০ জন যোদ্ধা এই অভিযানে অংশ নেন। তারা সেখানকার বিভিন্ন খামার, সরকারি পোস্ট এবং বাণিজ্য কেন্দ্রগুলো দখল করে নেয়; সরকারি কর্মকর্তাদের পাশাপাশি অনেক বেসামরিক মানুষকে তারা হত্যা ও শারীরিক জখম করে। নিহতদের মধ্যে অনেকের পরিচয় ছিল ওভিমবুন্দু “চুক্তিভিত্তিক শ্রমিক”, যারা মূলত মধ্য উচ্চভূমি অঞ্চল থেকে সেখানে কাজ করতে এসেছিলেন। এই রক্তক্ষয়ী ঘটনার মধ্য দিয়েই আনুষ্ঠানিকভাবে অ্যাঙ্গোলার স্বাধীনতা যুদ্ধ এবং বৃহত্তর পর্তুগিজ ঔপনিবেশিক যুদ্ধের সূচনা ঘটে। ইউপিএ যোদ্ধারা জাইরে, উইজি, কুয়ানজা নর্তে এবং লুয়ান্ডা জেলাগুলোর দিকে অগ্রযাত্রা শুরু করে। পথে তারা বেসামরিক জনগণের ওপর ব্যাপক হত্যাকাণ্ড চালায়, যাতে ১,০০০ শ্বেতাঙ্গ এবং ৬,০০০ কৃষ্ণাঙ্গ (নারী ও শিশুসহ উভয় পক্ষেই) প্রাণ হারান বলে উল্লেখ করা হয়। হত্যাকাণ্ডের পাশাপাশি তারা বাড়িঘর, খামার, রাস্তাঘাট ও সেতু ধ্বংস করে ফেলে; ফলে সর্বত্র চরম আতঙ্ক ও বিশৃঙ্খলা সৃষ্টি হয়। প্রাণভয়ে সাধারণ মানুষ ঘরবাড়ি ছেড়ে বনজঙ্গলে আশ্রয় নেন, অথবা পার্শ্ববর্তী অঞ্চল ও কঙ্গো-লিওপল্ডভিলে পালিয়ে যান।

তবে ইউপিএ যা আশা করেছিল, তার বিপরীতে প্রাথমিক আক্রমণ থেকে বেঁচে যাওয়া শ্বেতাঙ্গদের একটি বড় অংশই দেশ ছেড়ে পালায়নি (যদিও কিছু নারী ও শিশুকে লুয়ান্ডায় সরিয়ে নেওয়া হয়েছিল)। বরং তারা ওই অঞ্চলের কয়েকটি শহর ও গ্রামে, যেমন কারমোনা, নেগাজে, সাঞ্জা পমবো, সান্তা ক্রুজ, কুইম্বেলে এবং মুকাবাতে নিজেদের সংগঠিত করে পাল্টা প্রতিরোধ গড়ে তোলে। খুব সামান্য সামরিক সহায়তা নিয়েই তারা ইউপিএ-র হামলা প্রতিহত করার আপ্রাণ চেষ্টা চালিয়েছিল।

ঐ দিন এবং ১৬ মার্চ পর্তুগাল (মেট্রোপোল) থেকে ৭ম ও ৯ম ‘স্পেশাল কাসাদোরেস’ কোম্পানি এবং ১ম প্যারাট্রুপার কোম্পানিকে আকাশপথে অ্যাঙ্গোলায় পাঠানো হয়। পরবর্তী দিনগুলোতে আরও কিছু ছোট সামরিক ইউনিট সেখানে পৌঁছায়। এলাকা থেকে বিচ্ছিন্ন লোকজনকে উদ্ধারের উদ্দেশ্যে লুয়ান্ডা ও কারমোনা থেকে ছোট ছোট সামরিক কলাম বেরিয়ে পড়ে। ২১ মার্চ, বাইশা দে কাসাঞ্জে বিদ্রোহে সক্রিয় মেজর রেবোশো ভাজের নেতৃত্বাধীন ‘প্রোভিশনাল ব্যাটালিয়ন’কে কুয়ানজা নর্তে-তে পাঠানো হয় ইউপিএর অগ্রযাত্রা প্রতিহত করতে।

পর্তুগালের মূল ভূখণ্ড (মেট্রোপোল) থেকে রিইনফোর্সমেন্ট বা সামরিক সহায়তা আসার আগেই ২৮ মার্চ একটি গুরুত্বপূর্ণ পদক্ষেপ নেওয়া হয়। ইউপিএর বিরুদ্ধে লড়াইরত বেসামরিক স্বেচ্ছাসেবকদের আনুষ্ঠানিকভাবে সংগঠিত করার লক্ষ্যে ‘কর্পস অব ভলান্টিয়ার্স অব অ্যাঙ্গোলা’  গঠন করা হয়।

এপ্রিলের শুরুর দিকে ইউপিএ উইজি জেলার কোলুয়া গ্রামে, আলদেইয়া ভিসোসার কাছে আক্রমণ চালায় এবং সেখানকার বাসিন্দাদের হত্যা করে। প্রোভিশনাল ব্যাটালিয়ন থেকে একটি সামরিক দল পাঠানো হয়েছিল মৃতদেহগুলো উদ্ধারের জন্য; কিন্তু পথিমধ্যে একটি বিচ্ছিন্ন সৈন্যদল (যাতে দুজন কর্মকর্তা ছিলেন) ওত পেতে থাকা বিদ্রোহীদের হামলার শিকার হয়। পরবর্তীতে তাদের বিকৃত মৃতদেহগুলো উদ্ধার করা হয়। এছাড়া আরেকটি টহল দলও আক্রমণের মুখে পড়ে; তাদের কয়েকজনকে বন্দি করে অমানবিক নির্যাতন ও অঙ্গহানি করে হত্যা করা হয়। কোলুয়ায় এই সহিংসতায় মোট ৩০ জন বেসামরিক এবং ১১ জন সামরিক সদস্য প্রাণ হারান। পরবর্তীতে বিভিন্ন সাক্ষ্য থেকে জানা যায় যে, ইউপিএ যোদ্ধারা মৃত সৈনিকদের দেহাংশ ভক্ষণ করেছিল (নরখাদন বা ক্যানিবালিজম)। এই নৃশংস ঘটনাটি পর্তুগিজ বাহিনীর ওপর এক গভীর মানসিক প্রভাব ফেলে—বিদ্রোহীদের এই চরম হিংস্রতা তাদের যেমন বিচলিত করেছিল, তেমনি তারা বুঝতে পেরেছিল যে বিদ্রোহীরা এখন কেবল নিরস্ত্র বেসামরিক জনগণের ওপরই নয়, বরং সরাসরি সামরিক বাহিনীর ওপর আঘাত হানতেও দ্বিধা করছে না।

১১ এপ্রিল, পর্তুগালের প্রতিরক্ষামন্ত্রী জুলিও বতেল্যু মনিজ একটি ব্যর্থ অভ্যুত্থান ঘটানোর চেষ্টা করেন। তিনি মূলত অ্যাঙ্গোলা সংকট মোকাবিলায় সালাজারের নীতি ও অনড় অবস্থান নিয়ে অসন্তুষ্ট ছিলেন। এই ঘটনার পর এবং অ্যাঙ্গোলার পরিস্থিতি কতটা ভয়াবহ তা উপলব্ধি করে প্রধানমন্ত্রী সালাজার তাকে বরখাস্ত করেন এবং নিজেই প্রতিরক্ষা মন্ত্রণালয়ের দায়িত্ব নিজের কাঁধে তুলে নেন। ১৩ এপ্রিল টেলিভিশনে দেওয়া এক ভাষণে সালাজার তাঁর সেই বিখ্যাত উক্তিটি করেন "অ্যাঙ্গোলার দিকে, দ্রুত এবং পূর্ণ শক্তি নিয়ে।" এরপর সরকার পুনর্গঠনের অংশ হিসেবে আদ্রিয়ানো মোরেইরাকে 'ওভারসিজ' বা সমুদ্রপার বিষয়ক মন্ত্রী করা হয়, যিনি পর্তুগিজ উপনিবেশগুলোতে বেশ কিছু উদার সংস্কারের সূচনা করেন।

এরপর পর্তুগিজ সশস্ত্র বাহিনী বড় পরিসরে সেনা মোতায়েন ও যুদ্ধের প্রস্তুতি শুরু করে। ২১শে মার্চ পর্তুগাল (মেট্রোপোল) থেকে ‘নিসা’ জাহাজে করে প্রথম বড় এক সামরিক বহর পাঠানো হয়, যার মধ্যে ৮৮ ও ৯২ নম্বর কাসাদোরেস ব্যাটালিয়ন অন্তর্ভুক্ত ছিল; এই বহরটি ২রা মে লুয়ান্ডায় পৌঁছায়। একই সাথে ‘বেনগুয়েলা’ নামক একটি মালবাহী জাহাজও প্রয়োজনীয় যুদ্ধাস্ত্র ও সরঞ্জাম নিয়ে রওনা দেয়। নিজেদের শক্তি প্রদর্শনের উদ্দেশ্যে লুয়ান্ডার প্রধান সড়কগুলোতে এই সেনা ইউনিটগুলো কুচকাওয়াজ করে।

১৩ মে থেকে পর্তুগাল থেকে আসা নতুন এই ইউনিটগুলো উত্তর অ্যাঙ্গোলার কৌশলগত গুরুত্বপূর্ণ জায়গাগুলো নিজেদের দখলে নিতে অগ্রসর হতে থাকে। জুনের মধ্যেই ডাম্বা, সাঞ্জা পমবো, সাঁও সালভাদোর দো কঙ্গো এবং কুইম্বা এলাকাগুলোতে সেনাবাহিনী তাদের অবস্থান তৈরি করে ফেলে; আর নৌ-পদাতিক বাহিনী বা ‘ফুজিলেইরোস’ তোম্বোকো শহরটি দখল করে নেয়। তবে রাস্তাঘাট বন্ধ থাকা, ধ্বংস হওয়া সেতু এবং পথে পথে বিদ্রোহীদের অতর্কিত হামলার কারণে তাদের অগ্রযাত্রা ধীর হয়ে পড়ে; এতে পর্তুগিজ বাহিনীর বেশ কিছু সদস্য হতাহত হন। এসব কৌশলগত জায়গা নিজেদের নিয়ন্ত্রণে নেওয়ার পর তারা ধীরে ধীরে ইউপিএ নিয়ন্ত্রিত এলাকাগুলো পুনরায় দখল করতে শুরু করে।

জুনে সিলভা তাভারেসের স্থলে বিমানবাহিনীর জেনারেল অগুস্তো ভেনান্সিও দেসলাঁদেসকে নতুন গভর্নর-জেনারেল হিসেবে নিয়োগ দেওয়া হয়। একই সময়ে স্থলবাহিনীর ৩য় মিলিটারি রিজিয়নের কমান্ডার জেনারেল আন্তোনিও লিবোরিওর স্থলাভিষিক্ত হন জেনারেল কার্লোস সিলভা ফ্রেইরে। সেপ্টেম্বর পর্যন্ত সিলভা ফ্রেইরে যৌথ কমান্ডার-ইন-চিফ হিসেবে দায়িত্ব পালন করেন। তবে পরবর্তীতে দেসলাঁদেসকেই গভর্নর-জেনারেল এবং সশস্ত্র বাহিনীর প্রধান, এই উভয় পদের দায়িত্ব দেওয়া হয়।

১০ জুলাই পর্তুগিজ বাহিনী যুদ্ধের প্রথম বড় সামরিক অভিযান শুরু করে, যার নাম রাখা হয়েছিল ‘অপারেশন বিরিয়াতো’ (ভিরিয়াথুস-এর নামানুসারে)। এই অভিযানের মূল লক্ষ্য ছিল ডেম্বোস অরণ্যের ‘নাম্বুয়াঙ্গোঙ্গো’ এলাকাটি পুনরুদ্ধার করা, যেটিকে ইউপিএ তাদের রাজধানী হিসেবে ঘোষণা করেছিল। এই প্রথাগত সামরিক অভিযানে ৯৬ ও ১১৪ নম্বর ‘কাসাদোরেস’ ব্যাটালিয়ন এবং ১৪৯ নম্বর ক্যাভালরি স্কোয়াড্রন তিনটি ভিন্ন পথ ধরে অগ্রসর হয়; আর তাদের সহায়তা দেয় আর্টিলারি, ইঞ্জিনিয়ারিং ও বিমানবাহিনী। ৯ আগস্ট লেফটেন্যান্ট কর্নেল আর্মান্দো মাসানিতার নেতৃত্বাধীন ৯৬ নম্বর ব্যাটালিয়নের অগ্রবর্তী দলটি নাম্বুয়াঙ্গোঙ্গোতে পৌঁছে এলাকাটি নিজেদের নিয়ন্ত্রণে নেয়। পুরো অভিযানে তিনটি ইউনিটের মোট ৭৫ জন সদস্য হতাহত হন, যাদের মধ্যে ২১ জন প্রাণ হারান।

বিদ্রোহীরা যাতে নাম্বুয়াঙ্গোঙ্গোর উত্তর দিক দিয়ে পালিয়ে যেতে না পারে এবং ওই এলাকার বিদ্রোহী ইউনিটগুলোকে ধ্বংস করা যায়, সেজন্য পর্তুগিজ বাহিনী কুইপেদ্রো শহরটি পুনরায় দখলের ওপর বিশেষ জোর দেয়। এই লক্ষ্যেই তারা ‘অপারেশন নেমা’ পরিচালনা করে, যা পর্তুগিজ সামরিক ইতিহাসে প্রথম ‘এয়ারবোর্ন কমব্যাট অ্যাসল্ট’ (আকাশপথে পরিচালিত সরাসরি আক্রমণ) হিসেবে পরিচিত। ১১ থেকে ২১ আগস্টের মধ্যে, নবগঠিত ২১তম প্যারাট্রুপার ব্যাটালিয়নের প্রথম কোম্পানি বিমান হামলার পর প্যারাশুটের মাধ্যমে নির্দিষ্ট স্থানে নামে। বিদ্রোহীদের অপ্রস্তুত অবস্থায় পেয়ে প্যারাট্রুপাররা খুব সামান্য প্রতিরোধেই কুইপেদ্রো দখল করে নেয়। এরপর তারা সেখানে একটি অস্থায়ী রানওয়ে তৈরি করে এবং নাম্বুয়াঙ্গোঙ্গো থেকে স্থলপথে আসা ১৪৯তম ক্যাভালরি স্কোয়াড্রনের জন্য অপেক্ষা করতে থাকে।

আগস্ট মাসে সিলভা ফ্রেইরের নির্দেশে লুয়ান্ডা, ক্যাবিন্ডা, উইজি, জাইরে, মালাঞ্জে এবং কুয়ানজা নর্তে জেলা নিয়ে ‘উত্তর হস্তক্ষেপ অঞ্চল’ গঠন করা হয়। এটি আগের ‘নর্দার্ন আপরাইজিং জোন’ ব্যবস্থাকে প্রতিস্থাপন করে। একই সময়ে, অর্থাৎ পরবর্তী মাসে (যদিও তখন ওই এলাকায় কোনো বড় সংঘাত ছিল না), লুন্ডা ও মক্সিকো জেলা নিয়ে ‘পূর্ব হস্তক্ষেপ অঞ্চল’ গঠন করা হয়।

সংস্কার প্রক্রিয়ার অংশ হিসেবে মন্ত্রী আদ্রিয়ানো মোরেইরা ৬ আগস্ট গিনি, অ্যাঙ্গোলা এবং মোজাম্বিকের জন্য প্রচলিত ‘স্ট্যাটিউট অফ দ্য পর্তুগিজ ইন্ডিজেনাস’ আইনটি বাতিল করেন। এর ফলে জাতি, শিক্ষা, ধর্ম বা রীতিনীতি নির্বিশেষে সকল অ্যাঙ্গোলান নাগরিককে পর্তুগালের সমান নাগরিক অধিকার ও দায়িত্ব প্রদান করা হয়।

১০ এপ্রিল ‘অপারেশন এসমেরালদা’ শুরু হয়। এর মূল লক্ষ্য ছিল উত্তর অ্যাঙ্গোলায় ইউপিএ-এর শেষ শক্তিশালী ঘাঁটি হিসেবে পরিচিত ‘পেদ্রা ভের্দে’ এলাকাটিকে দখলমুক্ত করা। ২৬১তম স্পেশাল কাসাদোরেস ব্যাটালিয়ন, প্যারাট্রুপার, আর্টিলারি, সাঁজোয়া যান এবং বিমান বাহিনীর সহায়তায় এই বিশাল অভিযান পরিচালনা করে। শুরুতে ইউপিএ বাহিনী পর্তুগিজদের আক্রমণ প্রতিহত করতে সক্ষম হয় এবং এতে পর্তুগিজ বাহিনীর বেশ ক্ষয়ক্ষতি হয়। তবে নতুনভাবে গুছিয়ে নিয়ে কয়েক দিন পর দ্বিতীয়বার আক্রমণ চালিয়ে ১৬ সেপ্টেম্বর তারা পেদ্রা ভের্দে দখল করে নেয়।

৯ জুন জাতিসংঘ নিরাপত্তা পরিষদ ১৬৩ নম্বর প্রস্তাবটি গ্রহণ করে। এর মাধ্যমে অ্যাঙ্গোলাকে একটি ‘স্বশাসনহীন’ অঞ্চল হিসেবে ঘোষণা করা হয় এবং পর্তুগালকে স্থানীয় জনগণের ওপর দমনমূলক কর্মকাণ্ড বন্ধ করার আহ্বান জানানো হয়। চীন, যুক্তরাষ্ট্র ও সোভিয়েত ইউনিয়নসহ অস্থায়ী সব সদস্যের সমর্থনে প্রস্তাবটি পাস হলেও ফ্রান্স ও যুক্তরাজ্য ভোটদান থেকে বিরত ছিল।

৩ অক্টোবর প্রধান সামরিক অভিযানগুলোর সমাপ্তি ঘটে। এদিন আর্টিলারি কোম্পানি ১০০-এর একটি প্লাটুন উইজি জেলার আলতো কাউয়ালের কাইয়োঙ্গো শহরটি পুনর্দখল করে। এটিই ছিল বিদ্রোহীদের হাতে থাকা সর্বশেষ পরিত্যক্ত প্রশাসনিক পোস্ট। এর মাধ্যমেই প্রায় ছয় মাসব্যাপী সেই সময়ের অবসান ঘটে, যখন ইউপিএ যোদ্ধারা ইউরোপীয় পর্তুগালের চেয়েও চারগুণ বড় একটি ভূখণ্ড কার্যত নিজেদের নিয়ন্ত্রণে রেখেছিল।৭ অক্টোবর এক ভাষণে গভর্নর-জেনারেল ও সর্বাধিনায়ক দেশলান্দেস আনুষ্ঠানিকভাবে ঘোষণা করেন যে, বড় ধরনের সামরিক অভিযানগুলো শেষ হয়েছে। তিনি জানান, এখন থেকে মূলত ‘পুলিশি অভিযান’ চালানো হবে, তবে পরিস্থিতি বিবেচনায় তাতে সামরিক বাহিনীর অংশগ্রহণও বজায় থাকবে।

১০ নভেম্বর দক্ষিণ অ্যাঙ্গোলায় আকাশপথে রিকনেসান্স চলাকালে জেনারেল সিলভা ফ্রেইরে ও তার স্টাফ যে বিমানে ছিলেন তা বিধ্বস্ত হয়; তিনি ও ভূমি বাহিনী সদরদপ্তরের প্রায় সব কর্মকর্তা নিহত হন। এরপর জেনারেল ফ্রান্সিসকো হোলবেশে ফিনো ৩য় মিলিটারি রিজিয়নের কমান্ডার হন।

যুদ্ধের প্রথম বছরেই প্রায় ২০,০০০ থেকে ৩০,০০০ অ্যাঙ্গোলীয় প্রাণ হারান এবং ৩,০০,০০০ থেকে ৫,০০,০০০ মানুষ শরণার্থী হিসেবে জাইরে বা লুয়ান্ডায় আশ্রয় নিতে বাধ্য হন। ইউপিএ যোদ্ধারা স্বাধীনতাপন্থী শরণার্থীদের সাথে হাত মিলিয়ে জাইরে সীমান্ত থেকে নিয়মিত হামলা চালাতে শুরু করে, যার ফলে শরণার্থীর ঢল যেমন বেড়ে যায়, তেমনি স্থানীয় জনপদগুলোতে তীব্র আতঙ্ক ছড়িয়ে পড়ে। ১৯৬১ সালের ৯ অক্টোবর ‘ফেরেইরা ঘটনা’র সময় ইউপিএ একটি দলের হাতে ২১ জন এমপিএলএ বন্দী নিহত হন, যা এই দুই বিদ্রোহী গোষ্ঠীর মধ্যকার সংঘাত ও সহিংসতাকে আরও বাড়িয়ে দেয়।

১৯৬২ সালের মার্চ মাসে হোল্ডেন রোবের্তো 'ইউপিএ'-কে অ্যাঙ্গোলার ডেমোক্র্যাটিক পার্টির সাথে একীভূত করে 'ন্যাশনাল লিবারেশন ফ্রন্ট অব অ্যাঙ্গোলা' গঠন করেন। এর কয়েক সপ্তাহ পর, ২৭ মার্চ তিনি 'রেভল্যুশনারি গভর্নমেন্ট অব অ্যাঙ্গোলা ইন এক্সাইল' বা প্রবাসী বিপ্লবী সরকার প্রতিষ্ঠা করেন এবং জোনাস সাভিম্বিকে এর পররাষ্ট্রমন্ত্রী নিযুক্ত করেন। রোবের্তো জাইরের প্রেসিডেন্ট মোবুতু সেসে সেকোর সাথেও একটি রাজনৈতিক জোট গড়ে তোলেন, এমনকি এই সম্পর্ক মজবুত করতে তিনি নিজের স্ত্রীকে তালাক দিয়ে মোবুতুর স্ত্রীর গ্রামেরই এক নারীকে বিয়ে করেন। ১৯৬৩ থেকে ১৯৬৯ পর্যন্ত রোবের্তো ইসরায়েল সফর করেন এবং ইসরায়েল সরকার থেকে সহায়তা পান।

রোমানিয়া ছিল প্রথম রাষ্ট্র যারা এমপিএলএ-র সঙ্গে আনুষ্ঠানিক চুক্তি স্বাক্ষর করে। ১৯৭৪ সালের মে মাসে নিকোলায় চাউশেস্কু অ্যাঙ্গোলার স্বাধীনতার স্বপক্ষে রোমানিয়ার সমর্থন পুনর্ব্যক্ত করেন।  এমনকি ১৯৭৫ সালের সেপ্টেম্বর পর্যন্ত বুখারেস্ট প্রকাশ্যে তিনটি প্রধান রাজনৈতিক দলকেই (এফএনএলএ, এমপিএলএ এবং ইউনিটা) সমর্থন দিয়েছিল বলে উল্লেখ পাওয়া যায়।

১৯৬২ সালে লিওপল্ডভিলে অনুষ্ঠিত এমপিএলএ-র দলীয় কংগ্রেসে বড় ধরনের রদবদল ঘটে। সেখানে ভিরিয়াতো দা ক্রুজকে নিষ্ক্রিয়তা ও পরিকল্পনাবিরোধী আচরণের অভিযোগে সরিয়ে দেওয়া হয় এবং আগোস্তিন্যো নেটো দলের নেতৃত্বে আসেন। এই কংগ্রেসে স্বাধীন অ্যাঙ্গোলার জন্য কিছু মৌলিক নীতি গ্রহণ করা হয়,যার মধ্যে গণতন্ত্র, বহুজাতিগত অন্তর্ভুক্তি, জোটনিরপেক্ষতা, রাষ্ট্রীয়করণ এবং সম্পূর্ণ উপনিবেশের জাতীয় মুক্তির বিষয়গুলো অন্তর্ভুক্ত ছিল। তারা পরিষ্কার জানিয়ে দেয় যে, অ্যাঙ্গোলায় কোনো বিদেশি সামরিক ঘাঁটি রাখা হবে না।

অন্যদিকে, হোল্ডেন রোবের্তো যুদ্ধকে কেবল ‘ঐতিহাসিক কঙ্গো রাজ্য’-এর সীমানার মধ্যে সীমাবদ্ধ রাখতে চেয়েছিলেন। তাঁর এই অনীহার কারণ দেখিয়ে জোনাস সাভিম্বি ১৯৬৪ সালে এফএনএলএ ত্যাগ করেন এবং ইউনিটা গঠন করেন। ১৯৬৫ সালে নেটো বিখ্যাত মার্ক্সবাদী নেতা চে গুয়েভারার সঙ্গে সাক্ষাৎ করেন এবং অচিরেই কিউবা, পূর্ব জার্মানি ও সোভিয়েত ইউনিয়নের কাছ থেকে আর্থিক সহায়তা পেতে শুরু করেন।

### পূর্বাঞ্চলীয় ফ্রন্টের সূচনা
১৯৬৬ সালের মে মাসে এমপিএলএ সদস্য ড্যানিয়েল চিপেন্দা 'ফ্রেনতে লেস্তে' (পূর্বাঞ্চলীয় ফ্রন্ট) গঠন করেন, যা অ্যাঙ্গোলায় সংগঠনটির কার্যপরিধি বহুগুণ বাড়িয়ে দিয়েছিল। তবে যখন 'ইএফ' ভেঙে পড়ে, তখন চিপেন্দা ও আগোস্তিনিউ নেটো, উভয় পক্ষই এর জন্য একে অপরের গোষ্ঠীকে দায়ি করে।

১৯৬৬ সালের ২৫ ডিসেম্বর ইউএনআইটিএ তাদের প্রথম আক্রমণ পরিচালনা করে। বেনগুয়েলা রেলওয়ে লাইনের তেইশেইরা দে সউজার কাছে তারা ট্রেন চলাচল পুরোপুরি বন্ধ করে দেয়। ১৯৬৭ সালে তারা আরও দুবার রেলপথ লাইনচ্যুত করে, যার ফলে জাম্বিয়া বেশ ক্ষুব্ধ হয় (কারণ তারা এই রেলপথ ব্যবহার করেই তামা রপ্তানি করত)। এর প্রতিক্রিয়ায় জাম্বিয়ার প্রেসিডেন্ট কেনেথ কাউন্ডা ইউএনআইটিএ-এর প্রায় ৫০০ যোদ্ধাকে দেশ থেকে বের করে দেন। সাভিম্বি এরপর মিশরের কায়রোতে চলে যান এবং সেখানে এক বছর অবস্থান করেন। পরবর্তীতে তিনি গোপনে জাম্বিয়া হয়ে পুনরায় অ্যাঙ্গোলায় প্রবেশ করেন এবং বলা হয়ে থাকে, সেখানে তিনি এমপিএলএ-এর বিরুদ্ধে লড়াইয়ে পর্তুগিজ বাহিনীর সাথে হাত মিলিয়েছিলেন।

ইউএনআইটিএ-এর প্রধান ঘাঁটি ছিল দক্ষিণ-পূর্ব অ্যাঙ্গোলার সুদূর প্রদেশগুলোতে। সেখানে বাস্তবে পর্তুগিজ বা এফএনএলএ-র প্রভাব ছিল খুবই নগণ্য এবং সেখানে তেমন কোনো গেরিলা যুদ্ধের অস্তিত্বও ছিল না। শুরু থেকেই ইউএনআইটিএ অন্য দুই সংগঠন, এমপিএলএ বা এফএনএলএ -র তুলনায় অনেক বেশি সুসংগঠিত ও সুশৃঙ্খল ছিল। তাদের যোদ্ধাদের গেরিলা অপারেশন পরিচালনার দক্ষতাও ছিল বেশ উন্নত। তারা বিশেষ করে বেনগুয়েলা রেলপথের আশেপাশে সক্রিয় ছিল এবং বারবার পর্তুগিজদের ওপর হামলা চালাত। এই নাশকতামূলক কার্যক্রম কঙ্গো প্রজাতন্ত্র ও জাম্বিয়ার জন্যও সমস্যার কারণ হয়ে দাঁড়িয়েছিল, কারণ তারা এই রেলপথটি রপ্তানি পরিবহনের জন্য ব্যবহার করত। ১৯৬৮ সালের ১৯ মে এফএনএলএ পূর্ব অ্যাঙ্গোলায় প্রবেশ করে এবং সেখানে স্থানীয় জনগণের ওপর প্রথম সহিংস হামলা চালায় বলে জানা যায়।

১৯৬৮ সালের অক্টোবর মাসে পর্তুগিজ বাহিনী পূর্ব অ্যাঙ্গোলায় এমপিএলএ-র প্রধান ঘাঁটিগুলো লক্ষ্য করে 'ভিতোরিয়া' বা 'বিজয়' নামে একটি বড় ধরনের সামরিক অভিযান পরিচালনা করে। উদাহরণস্বরূপ, মান্দুমে III ঘাঁটিতে (যা ছিল এমপিএলএ-র ৩য় মিলিটারি রিজিয়নের সদর দপ্তর) পর্তুগিজ কমান্ডোদের সেই সফল অভিযানে গুরুত্বপূর্ণ অনেক নথি উদ্ধার করা সম্ভব হয়েছিল।

১৯৬০-এর দশকের শেষের দিকে, পর্তুগিজ বাহিনীর বিরুদ্ধে লড়াই করার পাশাপাশি এফএনএলএ এবং এমপিএলএ নিজেদের মধ্যেও প্রচণ্ড যুদ্ধে লিপ্ত হয়। এমনও শোনা যায় যে, এফএনএলএর গোপন আস্তানা খুঁজে পেতে এমপিএলএ নাকি পর্তুগিজদের সহায়তাও করেছিল।

১৯৬৯ সালের শেষের দিকে পর্তুগিজ সামরিক বাহিনী ‘ব্যাটল গ্রুপ সিরোকো’ গঠন করে। এটি ছিল মূলত একটি অত্যন্ত গতিশীল যৌথ টাস্ক ফোর্স, যার প্রধান লক্ষ্য ছিল পূর্বাঞ্চলে সক্রিয় গেরিলা বাহিনীকে খুঁজে বের করে ধ্বংস করা। এই বাহিনীর স্থলভাগে ছিল কমান্ডো কোম্পানি এবং আকাশপথে ছিল হেলিকপ্টার ও হালকা যুদ্ধবিমান। ১ সেপ্টেম্বর থেকে ‘ব্যাটল গ্রুপ সিরোকো’ পূর্বাঞ্চলে অত্যন্ত সফলভাবে ধারাবাহিক সামরিক অভিযান শুরু করে। ১৯৭০ ও ১৯৭১ সালে এটি যথাক্রমে ‘সিরোকো ১৯৭০’ ও ‘সিরোকো ১৯৭১’ নামে পুনর্গঠিত হয়। টানা তিন বছর সক্রিয় থাকার পর ১৯৭২ সালে ‘রে’ নামে একটি সমধর্মী গ্রুপ একে প্রতিস্থাপন করে।

### পূর্বদিকে পর্তুগিজ পুনঃকেন্দ্রীকরণ
১৯৭১ সালে এমপিএলএ ১০০ থেকে ১৪৫ জন যোদ্ধার সমন্বয়ে বিভিন্ন স্কোয়াড্রন গঠন করতে শুরু করে। তারা ৬০ মিমি এবং ৮১ মিমি মর্টার ব্যবহার করে পর্তুগিজ আউটপোস্টগুলোতে আক্রমণ চালাত। এর জবাবে ১৯৭২ সালে পর্তুগিজ বাহিনী পাল্টা অভিযান চালিয়ে এমপিএলএ-এর বেশ কিছু ক্যাম্প ধ্বংস করে দেয়। একই সময়ে, দক্ষিণ আফ্রিকার প্রতিরক্ষা বাহিনী ১৯৭২ সালের ফেব্রুয়ারিতে মক্সিকোতে এমপিএলএ-এর বিরুদ্ধে অভিযানে নামে এবং সেখানকার "কমিউনিস্ট উপস্থিতি" নিশ্চিহ্ন করার দাবি করে। পর্তুগিজ সশস্ত্র বাহিনী তখন পূর্ব ফ্রন্ট নিয়ন্ত্রণে আনতে এবং বিদ্রোহ দমন করতে বেশ সফল একটি অভিযান পরিচালনা করেছিল। ১৯৭২ সালের পরবর্তী সময়ে পর্তুগিজদের এই কাজ আরও সহজ হয়ে যায় যখন ইউএনআইটিএ দলত্যাগ করে এবং পর্তুগিজ বাহিনীকে এমপিএলএ সম্পর্কে গোপন তথ্য সরবরাহ করতে শুরু করে। এই উত্তাল পরিস্থিতিতে পরাজিত নেটো ৮০০ জন যোদ্ধা নিয়ে কঙ্গো প্রজাতন্ত্রে চলে যান। এমপিএলএ-এর ভেতরেও শুরু হয় ক্ষমতার দ্বন্দ্ব; পরে সোভিয়েত ইউনিয়ন চিপেন্দা-গোষ্ঠীর সাথে সখ্য গড়ে তোলে। এদিকে ১৭ মার্চ কিনকুজুতে প্রায় ১,০০০ এফএনএলএ যোদ্ধা বিদ্রোহ করলে জাইরিয়ান সেনাবাহিনী রোবের্তোর পক্ষে অবস্থান নিয়ে তা দমন করে।

১৯৭৩ সালে ড্যানিয়েল চিপেন্ডা এমপিএলএ ত্যাগ করেন এবং ১,৫০০ সাবেক অনুসারীকে নিয়ে ‘ইস্টার্ন রিভল্ট’ গঠন করেন। সেসময় তানজানিয়ার নেতা জুলিয়াস নিয়েরেরের প্রভাবে চীন, যারা ১৯৭০ সাল থেকে এমপিএলএকে অর্থায়ন করছিল, ১৯৭৩ সালে এমপিএলএ-এর বিরুদ্ধে এফএনএলএ-এর সাথে জোট বাঁধে বলে জানা যায়। হোল্ডেন রোবের্তো ১৯৭৩ সালের ডিসেম্বরে চীন সফর করে সেদেশের সমর্থন নিশ্চিত করেন। এরপর ১৯৭৪ সালে ‘রেভলতা আক্তিভা’ এমপিএলএ থেকে বিচ্ছিন্ন হয়ে পড়লে সোভিয়েত ইউনিয়ন সংগঠনটিকে সব ধরনের সহায়তা প্রদান বন্ধ করে দেয়। তবে পরবর্তীতে নভেম্বরে আগোস্তিনিউ নেতো পুনরায় নেতৃত্ব ফিরে পেলে সোভিয়েতরা আবারও তাদের সহায়তা শুরু করে।

এমপিএলএ, ইউএনআইটিএ এবং এফএনএলএ, এই সম্মিলিত গোষ্ঠীগুলোর সাফল্যের পেছনে কেবল যুদ্ধক্ষেত্রের বিজয়ই ছিল না, বরং পর্তুগালে ‘মোভিমেন্তু দাস ফোরসাস আর্মাদাস’ বা সশস্ত্র বাহিনীর আন্দোলনের ফলে ঘটা অভ্যুত্থানই ছিল প্রধান কারণ। এমএফএ ছিল মূলত পর্তুগিজ সশস্ত্র বাহিনীর নিম্নপদস্থ কর্মকর্তাদের একটি সংগঠন। ১৯৭৪ সালের ২৫শে এপ্রিল তারা ‘কার্নেশন বিপ্লব’ ঘটায়, যার ফলে দীর্ঘস্থায়ী পর্তুগিজ ঔপনিবেশিক যুদ্ধের অবসান ঘটে এবং অধিকৃত অঞ্চলগুলো স্বাধীনতার পথে এগিয়ে যায়।

পর্তুগালের একনায়কতান্ত্রিক শাসন এবং আফ্রিকার উপনিবেশগুলোতে চলমান যুদ্ধের (বিশেষ করে পর্তুগিজ গিনির রক্তক্ষয়ী সংঘাত) প্রতিবাদে এমএফএ লিসবন সরকারকে ক্ষমতাচ্যুত করে। বিপ্লব-পরবর্তী পর্তুগিজ সরকার তাদের ঔপনিবেশিক বাহিনীর অবশিষ্ট সদস্যদের সরিয়ে নেয় এবং আফ্রিকান জাতীয়তাবাদী আন্দোলনগুলোর কাছে দ্রুত ক্ষমতা হস্তান্তরের বিষয়ে একমত হয়। এর ফলে পর্তুগালের বিরুদ্ধে স্বাধীনতা যুদ্ধ তাৎক্ষণিকভাবে থেমে গেলেও, নিজেদের মধ্যকার পারস্পরিক বিভেদের কারণে স্বাধীনতাপন্থী গোষ্ঠীগুলো ও তাদের মিত্রদের মধ্যে এক তিক্ত সশস্ত্র সংঘাতের পথ খুলে যায়। ১৯৭৪ সালের জুলাই মাসে হোল্ডেন রোবের্তো, আগোস্তিন্যো নেতো এবং জোনাস সাভিম্বি জাইরের বুকাভুতে এক বৈঠকে মিলিত হন। সেখানে তাঁরা পর্তুগিজদের সঙ্গে একটি একক রাজনৈতিক পক্ষ হিসেবে আলোচনায় বসতে রাজি হয়েছিলেন, যদিও পরবর্তীতে তাঁদের মধ্যে আবারও লড়াই শুরু হয়ে যায়।

### সংঘাতের সমাপ্তি
তিনটি রাজনৈতিক দলের নেতারা ১৯৭৫ সালের ৫ জানুয়ারি কেনিয়ার মোম্বাসায় একত্রিত হন। সেখানে তারা নিজেদের মধ্যে লড়াই বন্ধ করতে একমত হন এবং পর্তুগিজদের সঙ্গে সাংবিধানিক আলোচনার রূপরেখা স্পষ্ট করেন। এরপর ১০ থেকে ১৫ জানুয়ারি পর্তুগালের আলভোরে পর্তুগিজ সরকারি কর্মকর্তাদের সঙ্গে তাদের তৃতীয় দফার বৈঠক অনুষ্ঠিত হয়। ১৫ জানুয়ারি তারা যে চুক্তিতে স্বাক্ষর করেন, সেটিই 'আলভোর চুক্তি' নামে পরিচিত। এই চুক্তির মূল লক্ষ্য ছিল ১১ নভেম্বর অ্যাঙ্গোলাকে স্বাধীনতা দেওয়া এবং একটি অন্তর্বর্তীকালীন সরকার গঠন করা।

এই চুক্তিটি দীর্ঘদিনের স্বাধীনতা যুদ্ধের অবসান ঘটালেও, মূলত সেটিই দেশটিকে গৃহযুদ্ধের দিকে ঠেলে দেওয়ার পথ প্রশস্ত করে। 'ফ্রন্ট ফর দ্য লিবারেশন অব দ্য এনক্লেভ অব কাবিন্দা' এবং 'ইস্টার্ন রিভল্ট' এই চুক্তিতে স্বাক্ষর করেনি, কারণ তাদের আলোচনা প্রক্রিয়ায় রাখা হয়নি। আলভোর চুক্তির মাধ্যমে গঠিত জোট সরকারটি খুব দ্রুতই ভেঙে পড়ে। দলগুলোর মধ্যে পারস্পরিক আস্থার অভাব থাকায় তারা শান্তি প্রক্রিয়ার বদলে শক্তি প্রয়োগ করে পুরো উপনিবেশের নিয়ন্ত্রণ নেওয়ার প্রতিযোগিতায় নেমে পড়ে।

চুক্তি অনুযায়ী, ১৯৭৫ সালের অক্টোবর মাসে প্রথম জাতীয় পরিষদ নির্বাচনের তারিখ নির্ধারণ করা হয়। ৩১ জানুয়ারি থেকে স্বাধীনতা অর্জন পর্যন্ত একটি অন্তর্বর্তীকালীন সরকার দেশ পরিচালনার দায়িত্ব পায়, যার নেতৃত্বে ছিলেন পর্তুগালের হাই কমিশনার রোসা কৌতিনিউ এবং একটি প্রেসিডেন্সিয়াল কাউন্সিল। এই কাউন্সিলে প্রতিটি অ্যাঙ্গোলান দল থেকে একজন করে মোট তিনজন প্রতিনিধি থাকতেন এবং পর্যায়ক্রমে তারা প্রধানমন্ত্রিত্বের দায়িত্ব পালন করতেন। যেকোনো সিদ্ধান্তের ক্ষেত্রে দুই-তৃতীয়াংশ সংখ্যাগরিষ্ঠ সদস্যের সমর্থন বাধ্যতামূলক ছিল। ১২টি মন্ত্রণালয় অ্যাঙ্গোলান দলগুলো এবং পর্তুগিজ সরকারের মধ্যে সমানভাবে (প্রতিটি পক্ষের জন্য ৩টি করে) ভাগ করে দেওয়া হয়েছিল। লেখক উইটনি রাইট স্নাইডম্যান তাঁর 'এনগেজিং আফ্রিকা: ওয়াশিংটন অ্যান্ড দ্য ফল অব পর্তুগালস কলোনিয়াল এম্পায়ার' গ্রন্থে এই ব্যবস্থাকে নির্বাহী ক্ষমতার ক্ষেত্রে একটি "অচলাবস্থা" সৃষ্টির কারণ হিসেবে সমালোচনা করেছেন। মার্কিন গোয়েন্দা সংস্থাও সতর্ক করে দিয়েছিল যে, ক্ষমতার ভারসাম্য রক্ষার এই অতিরিক্ত চেষ্টা অন্তর্বর্তীকালীন সরকারকে কার্যত অকেজো করে দিচ্ছে।

পর্তুগিজ সরকারের প্রধান উদ্দেশ্য ছিল শ্বেতাঙ্গ অ্যাঙ্গোলীয়দের গণহারে দেশত্যাগ ঠেকানো। তবে চুক্তির শর্ত অনুযায়ী, কেবল এমপিএলএ, এফএনএলএ এবং ইউএনআইটিএকে প্রথম নির্বাচনে প্রার্থী দেওয়ার সুযোগ দেওয়া হয়। এর ফলে বাকঙ্গো ও কাবিন্দার বাসিন্দা এবং শ্বেতাঙ্গ জনগোষ্ঠীর এক বড় অংশ কার্যত ভোটাধিকার থেকে বঞ্চিত হয়। পর্তুগিজদের যুক্তি ছিল, শ্বেতাঙ্গ অ্যাঙ্গোলীয়দের বিচ্ছিন্নতাবাদী আন্দোলনে সম্পৃক্ত হতে হবে; অন্যদিকে, বিচ্ছিন্নতাবাদীদেরও উচিত তাদের রাজনৈতিক ভিত্তি মজবুত করতে নিজেদের অবস্থানে কিছুটা নমনীয় হওয়া। চুক্তিতে আরও উল্লেখ করা হয় যে, অ্যাঙ্গোলীয় দলগুলোর সশস্ত্র শাখাগুলোকে একীভূত করে ‘অ্যাঙ্গোলান প্রতিরক্ষা বাহিনী’ নামে একটি নতুন বাহিনী গঠন করা হবে। এই বাহিনীতে মোট ৪৮,০০০ সক্রিয় সদস্য থাকার কথা ছিল। এর মধ্যে ২৪,০০০ জন আসার কথা ছিল পর্তুগিজ বাহিনী থেকে। বাকি ২৪,০০০ সদস্যের মধ্যে এমপিএলএ, এফএনএলএ ও ইউএনআইটিএ, প্রত্যেকটি দল থেকে ৮,০০০ করে সদস্য নেওয়ার পরিকল্পনা করা হয়। প্রতিটি দলই নিজেদের জন্য আলাদা ব্যারাক এবং আউটপোস্ট পরিচালনা করত। যেকোনো সামরিক সিদ্ধান্ত নেওয়ার ক্ষেত্রে প্রতিটি দলের সদর দপ্তর এবং যৌথ কমান্ডের সর্বসম্মত সম্মতির প্রয়োজন ছিল। তবে পর্তুগিজ বাহিনীর কাছে প্রয়োজনীয় সরঞ্জাম ও সদিচ্ছার অভাব ছিল। অন্যদিকে, অ্যাঙ্গোলীয় জাতীয়তাবাদীরা নিজেরা যেমন একে অপরের ঘোর বিরোধী ছিল, তেমনি তাদের সামরিক প্রশিক্ষণও ছিল বেশ দুর্বল। সেই চুক্তিতে কাবিন্দাকে অ্যাঙ্গোলার “অখণ্ড ও অবিচ্ছেদ্য অংশ” বলে ঘোষণা করা হয়, কিন্তু ‘এফএলইসি’ কখনোই এই শর্তে একমত হয়নি। বিচ্ছিন্নতাবাদীরা একে কাবিন্দার জনগণের আত্মনিয়ন্ত্রণাধিকারের চরম লঙ্ঘন বলে মনে করেছি

শিগগিরই তিনটি বিদ্রোহী দলের সম্মিলিত শক্তি পর্তুগিজ সামরিক বাহিনীর চেয়েও শক্তিশালী হয়ে ওঠে, ফলে ঔপনিবেশিক শক্তির পক্ষে শান্তি বজায় রাখা কঠিন হয়ে পড়ে। বিদেশি অস্ত্রশস্ত্রের সরবরাহ বাড়ার সঙ্গে সঙ্গে সশস্ত্র সংঘাতও তীব্রতর হতে থাকে। ফেব্রুয়ারি মাসেই কিউবা সরকার ইস্টার্ন ব্লককে সতর্ক করেছিল যে আলভোর চুক্তি দীর্ঘস্থায়ী হবে না। বসন্তকাল আসতেই ‘আফ্রিকান ন্যাশনাল কংগ্রেস’ এবং ‘সাউথ ওয়েস্ট আফ্রিকা পিপলস অর্গানাইজেশন’ও একই ধরনের আশঙ্কার কথা জানায়।

আফ্রিকান ঐক্য সংস্থা কেনিয়ার প্রেসিডেন্ট জোমো কেনিয়াত্তার মধ্যস্থতায় জুনে কেনিয়ার নাকুরুতে একটি শান্তি সম্মেলন আয়োজন করে। ২১ জুন নেতারা যৌথভাবে নাকুরু ঘোষণা জারি করেন এবং আলভোর চুক্তির শর্তগুলো মেনে চলার অঙ্গীকার করেন। তবে একই সাথে তারা একে অপরের প্রতি গভীর অনাস্থার কথা স্বীকার করেন, যা মূলত সেসময় সহিংসতা আরও বাড়িয়ে দিয়েছিল।

জুলাই মাসে আবারও যুদ্ধ ছড়িয়ে পড়ে। এমপিএলএ লুয়ান্ডা থেকে এফএনএলএকে বিতাড়িত করে; অন্যদিকে ইউনিটা স্বেচ্ছায় রাজধানী ছেড়ে দক্ষিণাঞ্চলের ঘাঁটিতে চলে যায় এবং সেখান থেকেই লড়াই চালিয়ে যেতে থাকে। আগস্ট মাসের মধ্যেই এমপিএলএ ১৫টি প্রাদেশিক রাজধানীর মধ্যে কাবিন্দা ও লুয়ান্ডাসহ ১১টি শহর নিজেদের নিয়ন্ত্রণে নিয়ে আসে। ১১২ই আগস্ট পর্তুগাল ‘অপারেশন এয়ার ব্রিজ’-এর মাধ্যমে লুয়ান্ডা থেকে লিসবনে প্রায় ২ লক্ষাধিক শ্বেতাঙ্গ পর্তুগিজ-অ্যাঙ্গোলানকে আকাশপথে সরিয়ে নিতে শুরু করে। এরপর ১৯৭৫ সালের ২৩শে অক্টোবর দক্ষিণ আফ্রিকার সেনাবাহিনী অ্যাঙ্গোলায় আক্রমণ চালায়।

পরবর্তী তিন সপ্তাহে দক্ষিণ আফ্রিকা-এফএনএলএ-ইউনিটা জোট নভো রিডোন্দো এবং বেঙ্গুয়েলাসহ পাঁচটি প্রাদেশিক রাজধানী দখল করে নেয়। ১০ই নভেম্বর পর্তুগিজরা শেষ পর্যন্ত অ্যাঙ্গোলা ছেড়ে চলে যায়। এদিকে কিউবান ও এমপিএলএ-র সম্মিলিত বাহিনী দক্ষিণ আফ্রিকা ও এফএনএলএ-র জোটকে পরাজিত করে লুয়ান্ডা নিজেদের দখলে রাখতে সক্ষম হয়। ১১ই নভেম্বর এমপিএলএ আনুষ্ঠানিকভাবে ‘গণপ্রজাতন্ত্রী অ্যাঙ্গোলা’র স্বাধীনতা ঘোষণা করে। এর বিপরীতে এফএনএলএ এবং ইউনিটা হুয়াম্বো-ভিত্তিক তাদের নিজস্ব সরকার গঠনের ঘোষণা দেয়। শেষ পর্যন্ত দক্ষিণ আফ্রিকার সৈন্যরা পিছু হটতে বাধ্য হয় এবং কিউবার সহায়তায় এমপিএলএ ১৯৭৬ সালের শুরুর দিকে দক্ষিণাঞ্চলের বিশাল এলাকা পুনর্দখল করে নেয়।

অনেক রাজনৈতিক বিশ্লেষক মনে করেন, অ্যালভোর চুক্তির পর অ্যাঙ্গোলায় যে সহিংসতা ছড়িয়ে পড়েছিল, তার জন্য পর্তুগালের অন্তর্বর্তীকালীন সরকারই মূলত দায়ী। কারণ হিসেবে তাঁরা অভ্যন্তরীণ নিরাপত্তায় অবহেলা এবং এমপিএলএ-এর প্রতি সরাসরি পক্ষপাতের অভিযোগ তোলেন। এমনকি হাই কমিশনার রোসা কৌতিনিউ জনসমক্ষেই পর্তুগিজ সামরিক সরঞ্জামাদি এমপিএলএ-কে হস্তান্তরের পদক্ষেপ নিয়েছিলেন।যুক্তরাষ্ট্রের পররাষ্ট্র দপ্তরের আফ্রিকা বিষয়ক ভারপ্রাপ্ত সহকারী সচিব এডওয়ার্ড মালকাহি সে সময় অ্যাঙ্গোলায় নিযুক্ত মার্কিন কনসাল জেনারেল টম কিলোরানকে বলেছিলেন যে, এফএনএলএ বা ইউএনআইটিএ নয়, বরং ‘পিএমসি’ এবং কৌতিনিউকেই অভিনন্দন জানানো উচিত। তবে মার্কিন পররাষ্ট্র সচিব হেনরি কিসিঞ্জার বিশ্বাস করতেন যে, সোভিয়েতপন্থী কমিউনিস্ট এমপিএলএকে নিয়ে গঠিত কোনো সরকারই গ্রহণযোগ্য হতে পারে না। এই প্রেক্ষিতে রাষ্ট্রপতি জেরাল্ড ফোর্ড এফএনএলএ-র প্রতি মার্কিনী সহায়তার পরিমাণ আরও বাড়িয়ে দেন।

## বিদেশি প্রভাব
### যুক্তরাষ্ট্র
অ্যাঙ্গোলায় পর্তুগিজদের ওপর এমন পরিস্থিতির ফলে ন্যাটো মিত্রসহ অনেক বিদেশি শক্তিই বেশ উদ্বেগের মধ্যে পড়ে। বিশেষ করে যুক্তরাষ্ট্র লুয়ান্ডায় একটি মার্কসবাদী সরকার প্রতিষ্ঠার সম্ভাবনা নিয়ে বিচলিত ছিল। তাই তারা ‘ইউপিএ’-কে অস্ত্র ও গোলাবারুদ সরবরাহ করতে শুরু করে; যা পরে বড় আকার ধারণ করে এবং ডেমোক্রেটিক পার্টি অব অ্যাঙ্গোলার সাথে মিলে ‘এফএনএলএ’ গঠন করে।

তবে এফএনএলএ-র নেতারা যুক্তরাষ্ট্রের এই নামমাত্র সহায়তায় মোটেও সন্তুষ্ট ছিলেন না। ফলে জোনাস সাভিম্বি গণচীনের সাথে যোগাযোগ গড়ে তুললে সেখানে বড় ধরনের অস্ত্রের চালান আসতে শুরু করে। ১৯৬৫ সালের শুরুতে যুক্তরাষ্ট্র টাকসনের ‘অ্যারো অ্যাসোসিয়েটস’-কে পর্তুগালের কাছে ৭টি ‘ডগলাস বি-২৬ ইনভেডার’ বিমান বিক্রির অনুমতি দেয়, যদিও পর্তুগাল অভিযোগ করছিল যে, যুক্তরাষ্ট্র কিউবা ও সোভিয়েত-সমর্থিত মার্কসবাদীদেরই বেশি সহায়তা দিচ্ছে। বিমানগুলো আফ্রিকায় উড়িয়ে নেওয়ার সাথে যুক্ত জন রিচার্ড হক, যিনি নিজেকে সাবেক রয়্যাল এয়ার ফোর্সের পাইলট বলে দাবি করেছিলেন। পরে অবৈধ অস্ত্র বিক্রির অভিযোগে অভিযুক্ত হন। কয়েক বছর পর সেই বি-২৬ বিমানগুলো অ্যাঙ্গোলার যুদ্ধে ব্যবহৃত হতে দেখা যায়।

### রোডেশিয়া ও দক্ষিণ আফ্রিকা
যুক্তরাষ্ট্রের পাশাপাশি এই যুদ্ধে রোডেশিয়া এবং দক্ষিণ আফ্রিকাও জড়িয়ে পড়ে; এই দুটি দেশই তখন শ্বেতাঙ্গ সংখ্যালঘু শাসিত ছিল। শুরুতে তাদের ভূমিকা কেবল অস্ত্র সরবরাহের মধ্যে সীমাবদ্ধ থাকলেও, ১৯৬৮ সাল থেকে দক্ষিণ আফ্রিকা পর্তুগিজ বিমানবাহিনীকে ‘অ্যালুয়েট থ্রি’ হেলিকপ্টার এবং সেগুলোর ক্রু (কর্মী) প্রদান করতে শুরু করে। এছাড়া দক্ষিণ আফ্রিকান প্রতিরক্ষা বাহিনীর পদাতিক কোম্পানিগুলো দক্ষিণ ও মধ্য অ্যাঙ্গোলায় অভিযান পরিচালনা করতে শুরু করে।

রোডেশিয়ান পাইলটরা পর্তুগিজ হেলিকপ্টার চালিয়েছিলেন, এমন কিছু প্রতিবেদন পাওয়া গেলেও ১৯৬৯ সালে ‘অ্যারোস্পেশিয়াল পুমা’ ইউনিট আসার পর বিমানের ক্রুদের একটি বড় অংশই ছিল দক্ষিণ আফ্রিকান। রোডেশিয়ান বিমানবাহিনী তাদের পাইলটদের “অত্যন্ত মূল্যবান” মনে করায় তাঁদেরকে সেভাবে পাঠায়নি। তবে দক্ষিণ আফ্রিকান প্রতিরক্ষা বাহিনীর পাইলটরা কুইটো কুয়ানাভালে নামক স্থানে একটি যৌথ বিমান সহায়তা কেন্দ্র থেকে সক্রিয়ভাবে কাজ করতেন।

### সোভিয়েত ইউনিয়ন
১৯৬০-এর দশকের শেষ দিকে সোভিয়েত ইউনিয়ন (ইউএসএসআর) মূলত এমপিএলএ-এর মাধ্যমে অ্যাঙ্গোলার রাজনীতিতে প্রবেশ করে। সে সময় এফএনএলএ যুক্তরাষ্ট্র থেকে সামান্য কিছু অস্ত্র সহায়তা পেত, আর ইউএনআইটিএ প্রায় কোনো সাহায্যই পাচ্ছিল না। এর ঠিক বিপরীতে, এমপিএলএ মস্কোর সঙ্গে বেশ ঘনিষ্ঠ সম্পর্ক গড়ে তোলে এবং তানজানিয়া ও জাম্বিয়া হয়ে বড় বড় অস্ত্রের চালান পেতে শুরু করে।

১৯৬৯ সালে এমপিএলএ ও সোভিয়েত ইউনিয়নের মধ্যে একটি বিশেষ সমঝোতা হয়, অস্ত্র সরবরাহের বিনিময়ে স্বাধীনতার পর সোভিয়েতরা অ্যাঙ্গোলায় তাদের সামরিক ঘাঁটি স্থাপনের অধিকার লাভ করবে। এর ফলে ১৯৭০-এর দশকের শুরুতেই এমপিএলএ সবচেয়ে শক্তিশালী উপনিবেশবিরোধী আন্দোলন ও রাজনৈতিক শক্তি হিসেবে আত্মপ্রকাশ করে।

## পরিণতি

এমপিএলএ এবং পর্তুগালের মধ্যে ক্ষমতা হস্তান্তরের খবরটি জানাজানি হতেই ব্যাপক হারে দেশত্যাগ শুরু হয়। নভেম্বর মাসের মধ্যেই ৩ লক্ষাধিক মানুষ অ্যাঙ্গোলা ছেড়ে চলে যান। তাদের বেশিরভাগকেই ‘টিএপি’-র বোয়িং ৭০৭ বিমানে করে সরিয়ে নেওয়া হয়। এছাড়া ব্রিটিশ রয়্যাল এয়ার ফোর্সও প্রায় ৬,০০০ শরণার্থীকে উদ্ধারে সহায়তা করেছিল। এই উত্তাল সময়ের মধ্যেই শুরু হয়ে যায় অ্যাঙ্গোলার সেই দীর্ঘস্থায়ী গৃহযুদ্ধ, যা কয়েক দশক ধরে চলে এবং প্রায় ১০ লক্ষ মানুষের প্রাণহানি ও বাস্তুচ্যুতির কারণ হয়ে দাঁড়ায়।

যুদ্ধের পরবর্তী সময়ে অ্যাঙ্গোলার কেন্দ্রীয় পরিকল্পনা, অর্থনৈতিক প্রবৃদ্ধি, জননিরাপত্তা এবং শিক্ষা ও স্বাস্থ্যব্যবস্থায় চরম ধস নামে। অন্যান্য পর্তুগিজ উপনিবেশগুলোর মতো স্বাধীনতার পর এখানেও অর্থনৈতিক মন্দা, দুর্নীতি, দারিদ্র্য ও বৈষম্যের মতো নানা সংকট প্রকট হয়ে ওঠে। তবে এমন দাবিও করা হয় যে, দশকের শেষ নাগাদ অ্যাঙ্গোলা বেশ দ্রুত উন্নতি করতে শুরু করে এবং তাদের জীবনযাত্রার মান ঔপনিবেশিক আমলকেও ছাড়িয়ে যেতে সক্ষম হয়।

## তথ্যসূত্র

## বহিঃসংযোগ
*  
* OnWar টাইমলাইন
* অ্যাঙ্গোলান সংঘাতে মার্কিন সম্পৃক্ততা (Dean Peter Krogh Foreign Affairs Digital Archive)